“Камолот” медиатренинги: улар ишончни оқлайдими? - SanjarSaid\n“Камолот” медиатренинги: улар ишончни оқлайдими?\n6 й. аввал\tЖамият, Слайд50\nХабарингиз бўлса керак, 14-17 июнь кунлари Тошкент вилоятининг Бўстонлиқ туманида жойлашган “Камолот” оромгоҳида “Ёш репортёрлар — 2015” медиатренинги бўлиб ўтди. 150 нафарга яқин ёшларга тўрт кун давомида репортёрлик сирларидан сабоқ берилди. Айтишим мумкинки, медиатренингга ўз ишининг устаси бўлган ва мен шахсан таниган ҳамда ҳурмат қилган тренерлар таклиф этилибди. Интернет журналистикаси йўналишида Наргиз Қосимова (nargis.uz), матбуот йўналишида Фарруҳ Жабборов (“Маърифат” газетаси бош муҳаррир ўринбосари), телевидение йўналишида Қуддус Аъзам, радио соҳасида “Орият доно” радиоканали бош муҳаррири вазифасида меҳнат қилган Ирода Исмоилова, матбуот хизмати йўналишида эса Ахборот технологиялари ва коммуникацияларини ривожлантириш вазирлиги ахборот хизмати ходими Шуҳрат Сатторов каби профессионал мутахассислар машғулот олиб боришди.\nТренерларку, ўз ишини яхши билишади, лекин тренинг қатнашчилари бу ерга нима мақсадда жамланганини, зиммаларига юклатилаётган масъулиятинг қанчалик баланд эканини ҳис қилишдимикан? Менимча, тўлиқ эмас. Сафар жараёнида улардаги ўзини кўрсатиш, баландпарвоз сўзларни ишлатишга кучли мойилликни сезгандек бўлдим. Айниқса, шеърхонлик бобида бир неча бор ўринсиз чиқишларга гувоҳ бўлдим. Масалан, маҳоратли актёр, таржимон, журналист ва ҳуқуқшунос Отабек Маҳкамов ёшларга интервью олиш сирлари ҳақида маъруза қилаётган пайтда икки “шоир” ўша жойнинг ўзида Отабек акага бағишлаб шеър ёзишга баҳслашибди. Нутқ охирида улар шеърни ўқиб беришди. Менимча, бу медиатренинг мақсадларига унчалик ҳам тўғри келмайдиган ҳолат. Ахир журналист интервью олишнинг нозик сирлари ҳақида сўзлаётган эди, адабиёт ёки шеър ҳақида эмас. Агар адабиёт, шеърият тренинги бўлганида ҳам майли эди, қаршиликсиз қабул қилинарди.\nДарвоқе, медиатренинг иштирокчилари зиммасига қандай масъулиятли иш топширилди? Улардан нима кутилаяпти? Англашимча, 150 нафар репортёр ўзи яшайдиган жойга бориб, ахборот бозорини тезкор, холис, баландпарвоз, олди-қочди гаплардан ҳоли бўлган ахборотлар билан таъминлаши керак. Ёшлардан энг охирги воқеа-ҳодисалар, улар хоҳ “Камолот”га алоқадор бўлсин, хоҳ бошқа мавзуда, ижтимоий тармоқлар, ўз блоглари ва бошқа каналлар орқали ёритиб бориш талаб этилади. Менга ёққан нарса шундаки, “Камолот” уларга моддий-техник, услубий кўмагини аямайди. Ўзлари фейсбукда саҳифа очиб берса, блог юритиш учун текиш домен, бепул хостинг таклиф қилиб турган бўлса, керак бўлса ишлаш учун жою интернетга уланган компьютерлар берса, ёш репортёрга мақола, янгилик, репортаж тайёрлаш қолди холос. Менимча, бу унчалик қийин иш эмас. “Камолот”чи бўлиш мазза, ҳар куни тадбир, тренинг, давра суҳбати, оромгоҳу ҳашамдор меҳмонхоналардаги зиёфат, кофе-брейклар, ўйин-кулгу, юртимизнинг энг хушманзара масканларига сафару саёҳатлар, деб ўйлайдиганларга аслида “Камолот” фаоли қандай имкониятларга эга эканини амалда кўрсатиш вақти келди.\nIyun 19, 2015 sanjarsaid\nБлог очишни биласизми? (Биринчи блогпост: blogspot.comда блог очиш)


Туркия Республикаси Олий таълим кенгаши раиси Эрол Ўзвар бошчилигидаги делегациянинг Ўзбекистон Республикасига ташрифи доирасида Мамлакатимизда бир қатор учрашувлар бўлиб ўтмоқда.\nЖумладан, 24 январь кун Туркия Иқтисодиёт ва Технологиялар университети Тошкент шаҳридаги филиали ректори, Савдо-саноат палатаси раиси Адҳам Икрамов Анқарадаги Туркия Иқтисодиёт ва Технологиялар университети ректори Юсуф Саринай билан учрашди.\nУчрашув давомида А.Икрамов ташриф учун миннатдорчилик билдириб, Туркия мамлакати билан кўп томонлама ҳамкорликлар жадал ривожланиб бораётганини таъкидлади.\nШу жумладан Олий таълим тизимидаги ҳамкорликнинг ҳам ривожланиб бораётгани, хусусан “TOBB ETU” университетининг Тошкент шаҳрида ҳам филилаи ташкил этилганлиги бунинг яққол мисоли ҳисобланади.\nШунингдек Юсуф Саринай томонидам ҳам юқорида таъкидланган фикрлар тасдиқланиб, ҳозирги кунда Икки мамлакатнинг бир қатор университетлати ректорлари ўртасида тажриба алмашиш тизмими йўлга қўйилганини таъкидлади. Шунингдек Ўзбекистонда Туркиянинг яна бир қатор университетларини очиш режалаштирилаётганини қайд этиб ўтди.\nУчрашув давомида “TOBB ETU” университети Тошкент филилали ижрочи директори Д.Бегматова Университетнинг Тошкент шаҳрида ташкил этилган филиланинг фаолияти, ўқув тизимини ривожлантириш бўйича амалга оширилган ишлари ҳақидаги тақдимот билан таништирди.\nТаъкидлаш жоизки “TOBB ETU” университетини Тошкент шаҳрида ва айнан Савдо-саноат палатаси қошида ташкил этилиши, келгусида етишиб чиқадиган кадрларни иқтисодий билмларини амалий нуқтаи назардан мустаҳкамлаш имконини яратади.\nШунингдек учрашувда Турк архитектори Меҳмед Бекташ томонидан университетнинг Тошкентдаги филиали учун яратиладиган бино лойиҳаси тақдимоти билан таништирди. Лойиҳани амалга ошириш бўйича кўрилаётган чоралар муҳокама қилинди\nШу билан бирга, “TOBB ETU” Ташкент университети фаолиятини янада такомиллаштириш, талабаларнинг билм олишлари учун юқори стандартларга жавоб бера оладиган замонавий технологияларни жалб қилиш ҳамда ўқитувчиларнинг билм савияларини янада юксалтириш борасида таклифлар берилди.\nХусусан Юсуф Саринай томонидан ТОББ ЭТУ Ташкент университетига яна бир қанча проффесор ўқитувчиларни жўнатиш режалаштирилганини қайд этилди.\nСавдо-саноат палатасида ташкил этилган учрашув “TOBB ETU” Ташкент университети биносида давом этди. Ўқув биносида 30 га яқин университет талабалари Ректорларни кутиб олишда ва эсдалик учун фотосуратга тушишни таклиф қилишди.\nУниверситет ректорлари билан ўтган учрашувда талабалар ўзларини қизиқтирган саволларга жавоб олишди ва Анқарадаги “TOBB ETU” университети ректори томонидан талабаларнинг кўникмаларини янада мустаҳкамлаш бўйича бир қатор тавсиялар берилди


Тошкентда Яндех.Метронинг мобил иловаси ишга туширилди - 15.03.2019, Sputnik Ўзбекистон\nТошкентда Яндех.Метронинг мобил иловаси ишга туширилди\nИловадан Android ва iOSтизимида фойдаланиш мумкин. У интернетсиз ишлайди. Фойдаланувчилар метро схемаси тилини танлашлари мумкин — ўзбек тили ёки рус тили... 15.03.2019, Sputnik Ўзбекистон\n© SputnikСервис "Яндекс метро" начал работать в Ташкенте\nИловадан Android ва iOSтизимида фойдаланиш мумкин. У интернетсиз ишлайди. Фойдаланувчилар метро схемаси тилини танлашлари мумкин — ўзбек тили ёки рус тили. Яқин келажакда схемада Тошкент шаҳрининг диққатга сазовор жойлари ва бошқа фойдали мўлжаллар пайдо бўлади.\nТОШКЕНТ, 15 мар - Sputnik. Тошкент шаҳрида Яндех.Метронинг мобил иловаси ишга туширилди. Унинг ёрдамида шаҳар аҳолиси ва унга ташриф буюрган сайёҳлар метрода керакли маршрутни кўришлари, қаерда бошқа йўлга ўтишни ва сафар қанча вақтни олишини билиб олишлари мумкин. Бу ҳақда Ўзбекистон Ахборот технологиялари ва коммуникацияларнр ривожлантириш вазирлиги хабар қилди.\nТошкентда Яндекс.Тирбандлик светофори ишга тушди\n24 Январ 2019, 14:11\nФойдаланувчи жўнайдиган ва чиқадиган станцияларини кўрсатишининг ўзи кифоя — Яндех.Метро керакли ўтиш йўлаги ёки шаҳарга чиқиш жойида бўлиш учун энг қулай бўлган маршрут ва вагонни кўрсатади. Иловада ҳар бир стансиянинг иш вақти ва уларнинг шаҳар харитасида жойлашган жойини кўриш мумкин. Агар стансия таъмирлаш учун ёпилса, бу схемада кўрсатилади\nЯндех.Метро иловаси ёрдамида темир йўл вокзали ва автобуслар шоҳ бекатига етиб олиш осонлашади — улар схемада махсус белги билан кўрсатилган. Бу хизмат чет мамлакатларда ҳам ёрдам беради: иловада Москва, Санкт-Петербург, Екатеринбург ҳамда Россия, Беларусь, Украина ва Туркиядаги яна 10 та шаҳар метроси схемалари мавжуд.\n© Пресс-службаВ Ташкенте запустилось мобильное приложение Яндекс.Метро\nВ Ташкенте запустилось мобильное приложение Яндекс.Метро\nЎзбекистонда “Яндекс. Об-ҳаво” хизмати ёғингарчиликлар харитасини ишга туширди\nЭслатиб ўтамиз, аввалроқ Тошкент шаҳрида Яндекс.Тирбандлик светофори ишга тушгани ҳақида хабар қилинган эди.\n16 АпрелGSP+ тизими экспортчиларга нима беради?\n16 АпрелЎзбекистон халқ артисти Мирза Азизов вафот этди\n16 АпрелНуфузли Lancet журналида хитой-ўзбек вакцинаси ҳақида мақола чоп этилди


Ҳаёт сабоқларига айланган ҳикоялар - Уч илдиз\nby Тўлқин Эшбек · 02.01.2021\nЎтган асрнинг саксонинчи йилларида биз ТошДУ (ҳозирги ЎзМУ) Журналистика факультети факультети талабалари Абдулла Орипов, Ўткир Ҳошимов, Усмон Азим, Ҳалима Худойбердиева, Анвар Обиджон, Хайриддин Султон, Шарифа Салимова, Умида Абдуазимова каби ўнлаб севимли ёзувчи-шоирларимиз шу даргоҳда ўқиб кетганлари ҳақида ғурурланиб гапиришни хуш кўрардик ва албатта улар изидан бориш эзгу мақсадимизга айланарди.\nУ замонда ҳаёт ва муҳит, одамларнинг дунёқараши бошқача эди. Фақат, адабий орзулар ва унга ҳамоҳанг туйғулар қалбимизда ўзгача жўш урар эди.\nОрадан қирқ йилдан кўпроқ вақт ўтди. Ҳаёт ва муҳит ҳам, одамларнинг дунёқараши ҳам тамомила ўзгариб кетди. Адабий орзулар ва унга ҳамоҳанг туйғулар эса ҳамон ўз ўзанида ҳам жўш уриб келаётгандек. Биз ҳавас билан қараган, устоз деб билган адиб ва шоирларнинг асарлари ҳамон дилимизга нақадар яқин, адабий қаҳрамонлари яхши танишдек туюлаверади.\nБиз ўқишга кирган йили шу даргоҳдан диплом олиб кетганига эндигина икки йил бўлган ва адабий давраларда “умидли ёш ёзувчи” дея эътироф этила бошланган Хайриддин Султоннинг «Қуёш барчага баробар» (1980), «Бир оқшом эртаги» (1983) тўпламларидан ўрин олган ҳикояларини катта қизиқиш ва ўзгача иштиёқ билан мутолаа қилганмиз. Айнан бўлғуси ижодкорлар бу асарларни энди шунчаки маънавий озиқ олиш учун ўқимасдик, айни пайтда ҳикоя ёзиш сирларини, ҳаётдан олинган мавзулар қаҳрамонини, унинг қалб кечинмаларини бадиий бўёқларда тасвирлаш маҳоратини теран ўрганишга интилардик. Юқорида номлари қайд этилган асарлар мазмуни ва жозибадор тили, қаҳрамонларнинг ажиб қиёфаларини яратиш маҳоратини ўргансак арзийди, деган хулосага келар эдик. Кейинчалик адибнинг «Онамнинг юрти», «Умр эса ўтмоқда», «Бобурнинг тушлари», «Бобурийнома», “Тўқчилик ва йўқчилик”, «Саодат соҳили», “Уч юз олтмиш тўрт кун”, “Кўнгул озодадур”, “Ҳақиқат жамоли” каби китобларини ҳам қизиқиш билан ўқидик.\nУстоз адибнинг 2020 йил адоғида “Адабиёт” нашриётида 5000 нусхада чоп этилган “Одамлардан тинглаб ҳикоя” деб номланган салмоқли китобини варақлар эканман, қалбимда яна шундай фикр жўш урди. Улуғ ёзувчи Абдулла Қаҳҳор таъбири билан айтганда, адабиётимизга чақмоқдек ялтиллаб кириб келган бу янги китобни энди бўлғуси қаламкашларга ижодий маҳорат сабоғи сифатида тақдим этгим келади.\nТўпламдан ўрин олган ҳикоялар ғаройиб усулда ёзилган. Аслида, ёзувчи ҳаётда кўрган-билган, кимлардандир эшитган ва ёзишга “туртки” берган воқеаларини бадиий бўёқлар воситасида қоғозга тушуради. Улуғ шоир Ҳамид Олимжоннинг “Кўп эртак эшитгандим, Сўйлаб берарди бувим” деган сатрларига монанд бу гал адиб Хайриддин Султон ҳам ана шу воқеаларни сўзлаб берган кишиларнинг тўлиқ исм-фамилиялари ва мартабаларини очиқ кўрсатган ҳолда қоғозга тушуриб, улар тилидан маҳорат ила бадиий қиёмига етказган. Демак, ҳикояларда тасвирланган воқеалар ҳаётда аниқ юз берган. Бироқ, улар бадиий публицистикадан юксакроқ ўринда турувчи адабий жанр – ҳикоя тарзида ёзилган. Сўзлаб берган инсоннинг кимлиги, мартабаси ҳикоя мазмундорлигини янада оширишга хизмат қилган.\nАйтайлик, “Омад” сарлавҳали ҳикояни Тошкент шаҳрининг собиқ бош имом-хатиби Анвар қори Турсунов сўзлаб берган. Унда баён этилган омадли воқеа чиндан ҳам дунёларга татийдигандек таассурот қолдиради. Анвар қори Қирғизистоннинг Қорасув шаҳрида яшаётган устози Алоуддин Мансурни зиёрат қилиб борганида ўша ерлик Ботирбек исмли бир йигитга иш топишга ёрдам беришига тўғри келади. Хуллас, Ботирбек ўн минг аҳоли яшайдиган Оқёр қишлоғи қабристонига гўрковликка жойлаштирилади.\nОрадан бирор йил ўтиб Анвар қори яна ўша томонларга зиёратга борса, ҳузурига Ботирбек келади.\n“– Хўш, мулла Ботирбек, ўзингизнинг ишларингиз қалай? Хизматга кўникиб, ўрганиб кетдингизми” деб сўрайди ундан.\nГўркор йигитнинг гапи ажойиб-у ғаройиб бўлади:\n“– Энди, сизга қандай тушунтирсам экан… Энди… шу, сиз ишга қўйиб кетганингиздан кейин… қишлоғимизда бирорта ҳам одам ўлмади-да…”\nАна сизга омад-у, мана омад!..\nАслида Анвар қоридек табаррук инсоннинг шу ишга бош қўшгани Оқёр аҳлига катта омад келтиргандир, деган фикрлар хулоса ўрнида пайдо бўлади.\n“Монолог” ҳикоясида шоир Акбар Махсумов тилидан бутун бир давр ва ўша замондаги журналистика-ю ҳуқуқшунослик соҳасида ишлаганларнинг антиқа қисматлари жуда қизиқарли тасвирланган. Ҳуқуқшунослик соҳасида қавму қариндошлари билан катта-катта мансабларни “ишғол” этган Дадавой сўтнинг оиласидан чиқиб қолган шоир нигоҳи билан сўнгги эллик-олтмиш йил мобайнида юз берган воқеалар, ўша даврдаги журналистиканинг аҳволи, ҳуқуқ посбонларининг қиёфалари кўз ўнгингизда қайта-қайта жонлангандек бўлаверади.\nБу ҳикояни бўлғуси журналистлар-у айрим “эркин ижодкор”ман деб юрганлар учун ўзига хос ажиб сабоқ, дегимиз келади.\nСобиқ мустабид тузум даврида атайданми ё бошқа сабабданми, кўпгина миллатдошларимизнинг ҳужжатларига исм-фамилиялари хато ёзилганидан дилимиз хуфтон бўлиб юрамиз. Миллат дардига айланган бу маънавий фожеа “Миллатчининг жазоси” сарлавҳали ҳикояда ғоят таъсирли ёритилган.\n“– Ҳуррият бўлиб, коммунистлар демократларга, атеистлар диндорларга айланган, миллий ўзликни англаш сиёсат даражасига кўтарилган дориломон кунлар” бир илмий ходим – Жамолитдин Бузруков фуқаролик паспортидаги имловий хатони тузатиб, қандай балога гирифтор бўлгани ғоят қизиқарли тасвирланган. Буни қарангки, у исмини Жамолиддин, деб тўғриласа, ўз уйи, хотини, болалари, мол-мулки, дипломлари ва, умуман, бутун борлиғидан жудо бўлиб қолар экан… Шўрлик, ахийри, ўттиздан ортиқ ҳужжатларда ўз исмини тўғрилаб чиқишдан кўра хато ёзилган бўлса-да ўша “Жамолитдин” ҳолига қайтишдан ўзга чора тополмайди.\nЯнги паспортида исмини тўғрилаб берган подполковник Назымов Б.Ю. ҳузурига қайтадан бош уриб борган миллатпарвар Жамолиддин хижолат ботқоғидан қутулиш учун айтган мақоллардан куларингни ҳам, куярингни ҳам билмайсан. Унга руҳан “ҳамдард” бўлиб, бошқа аччиқроқ мақоллар ҳам хаёлингда чарх ураверади…\nБу, аслида, ҳужжатларида исм-фамилиялари хато ёзилиб кетган барча миллатдошларимизнинг аччиқ қисматидир. Алам қиладиган жойи шундаки, жамиятимизда ҳали-вери бу муаммога тўлиқ барҳам берилиши амримаҳолдек кўринади…\nСоциолог Ҳабибулла Шоумаров тилидан ҳикоя қилинган “Уй сотилади” сарлавҳали ҳикояда айрим қишлоқ одамларининг аянчлироқ турмуш тарзи жуда ҳаққоний тавирланади. Яъни, азим шаҳарлар янги шаҳар ва эски шаҳар деган қисмларга бўлингани каби бир қишлоққа туташ Татар маҳалладаги ажиб манзарага ҳавас билан қарайсиз. Хаёлан уни қишлоқдаги ҳолат билан қиёслайсиз. Яъни, “бошқа қинғир-қийшиқ, тангу тор кўчалардан фарқли равишда унинг ҳудудида ҳеч вақт таппи-тезак парчалари сочилиб, пичан-сомон тўзиб, эшик олдига боғланган мол-ҳолларни пашша талаб ётмас эди”.\nБир ўринда “йўллари равон, кўчалари чароғон, одамлари фаровон Татар маҳаллада яшашни орзу қилмаган ўзбек йўқ эди қишлоғимизда” деган гап дилингиздаги орзуларга пайваста бўлиб кетади гўё.\n90-йилларда Қримга кўчиб кетган “татарларнинг уйларини сотиб олган барака топгур ҳамқишлоқларим кўз очиб юмгунча бу ерларни ҳам қишлоқнинг бошқа хароб кўчалари қаторига тушуриб” қўйганини ўқиб, кўксингнинг аллақаерида нимадир чирт узилгандек бўлади.\nЭнг қизиғи, шунга ўхшаш воқеа-ҳодисалар жуда кўп қишлоқларда юз берганига ўша давр одамлари шоҳиддирлар.\nХўш, ўшандан буён миллатдошларимизнинг маънавий дунёси қанчалик ўзгарди? Сўнгги йилларда замонавий “Обод қишлоқ”лар бунёд этилмоқда. Уларни лоақал ўша Татар маҳалладек обод, файзли қилиб яшай оляпмизми, деган оғриқли саволлар қалбингни ўртайверади.\nТўпламдан ўрин олган “Шодиёна”, “Мастона”, “Фожиёна”, “Ашёвий далил”, “Ҳақиқатчи” каби жами ўттиз битта ҳикоянинг ҳар бирида шу каби дилни ўртаб юборадиган воқеа-ҳодисалар маржондек тизилиб кетган.\nБу ҳикояларнинг аксариятида собиқ мустабид тузум даврида улғайиб, юртимиз мустақиллиги шароитида онгу тафаккури ўзгараётган катта ва ўрта авлодга мансуб замондошларимизнинг ажиб қиёфаларини кўргандек бўласиз. Кўп воқеликлар ўз бошингиздан ҳам ўтгани ёдга тушиб, асар қаҳрамонлари билан руҳан ошно бўлиб қоласиз.\n“Одамлардан тинглаб ҳикоя” китобини мутолаа қилар экансиз, атоқли шоир Эркин Воҳидовнинг “Одамларнинг ўзидан олиб, одамларга бермоқдир ишим” деган машҳур сатрлари ёдга тушаверади. Негаки, унда ҳар бир ҳикоя шахси аниқ кўрсатилган одамлар тилидан ёзиб олингани аён.\nБу ҳаётий ҳикоялар адиб Ўткир Ҳошимов ибораси билан айтганда, қисса қуввати билан ёзилгани баайни ҳақиқатдир.\nУстоз адиб Хайриддин Султон асарларининг жозибадор тили ва услуби, халқ мақоллари ҳамда маталларига бой битиклари ўқувчи қалбини маънан бойитибгина қолмасдан, унга ҳаёт сирларидан сабоқ берганини ҳис этасиз. Шундай маънавий хазинамизни бойитган “Одамлардан тинглаб ҳикоя” китоби ҳам адабиёт ихлосмандларига муборак бўлсин, дегимиз келади.\nАслида ижод ва адабиётнинг вазифаси ҳам шу эканини изоҳлашга ҳожат бўлмаса керак.\nNext story Ёшларни қўллаб-қувватлаш – юрт истиқболига кафолат


«Эрон жуда катта хато қилди» — Трамп АҚШ дрони уриб туширилганига кескин муносабат билдирди\n19:50 / 20.06.2019\nАҚШ президенти Дональд Трамп мамлакат ҳарбий кучларига тегишли учувчисиз дроннинг уриб туширилганига муносабат билдирди.\n«Эрон жуда катта хато қилди», деб ёзди Трамп твиттердаги саҳифасида.\nБугун Эрон ислом инқилоби корпуси соқчилари АҚШга тегишли разведка дронини уриб туширганини маълум қилганди. Кейинроқ АҚШ бу маълумотни тасдиқлади. Эрон томони уриб туширилган дроннинг модели RQ-4 Global Hawk эканини аниқлади.\nЭрон АҚШга тегишли бўлган бу разведка дрони мамлакатнинг Ҳўрмузгоҳ вилояти ҳаво сарҳадларини бузиб ўтгани боис уриб туширилганини маълум қилди. АҚШ томон эса дрон халқаро ҳаво ҳудудида бўлганини айтмоқда.\nТаъкидлаш жоиз, Дональд Трамп АҚШ ҳарбийлари Сурияга ракета зарбаларини уюштиришидан аввал ҳам шунга ўхшаш твит ёзганди. Трамп одатда қандайдир кескин ҳаракатлар бошланишидан аввал твиттерда бунга шаъма қилувчи пост қолдириши боис юқоридаги твит Яқин Шарқдагиларни хавотирга солмоқда.\nИроқ коронавирус сабабли Эрон билан чегарасини ёпди


Фенефрин® 10% | medu.uz - Дорилар ҳақида маълумотлар ўзбек тилида\nHome Йўриқномалар Фенефрин® 10%\nFenylefrinium chlorid (Фенилэфрин хлориди)\nАгар Сиз ҳар қандай ножўя таъсир ҳис қилсангиз ёки истеъмолчилар учун ушбу маълумотда таърифланмаган ножўя таъсирларни сезсангиз, илтимос, шифокорингиз ёки дорихона ходимига хабар беринг.\nФЕНЕФРИН® 10% нима ва у нима учун қўлланади\nФЕНЕФРИН® 10% ни қўллашдан олдин\nФЕНЕФРИН® 10% қандай қўлланади\nФЕНЕФРИН® 10% ни қандай сақлаш керак\nФЕНЕФРИН 10% кўзга томизиш учун мўлжалланган эритмадир. У қорачиқни кенгайтириш ва кўздаги қон томирларни торайтириш учун мўлжалланган дори воситалари гуруҳига мансуб даволовчи восита фенилэфрин хлориди (фенефрин) сақлайди.\nФЕНЕФРИН 10% дори воситаси қорачиқни кутилган тез ва кучли кенгайишида, камалак парда ва кўз гавҳари орасида битишмаларни пайдо бўлишини олдини олиш ёки пайдо бўлганларини кенгайтиришда, кўзларнинг увеал йўлларини яллиғланишида, кўздаги операциядан олдин қорачиқларни кенгайтиришда қўлланади.\nДори воситасини фақат катталар қўллаши мумкин.\nДаволаш даврида мунтазам тиббий текширувдан ўтиш керак.\nФЕНЕФРИН® 10% қўлланилмасин\nфенилэфрин хлориди (фенефрин) ёки дори воситасининг ҳар қандай ёрдамчи моддасига аллергияда,\nтор бурчакли глаукомада,\nбурун шиллиқ қаватини қуруқ яллиғланишида,\nқон томир кенгайганида,\nаёлларда ҳомиладорлик ва эмизиш даврида,\nдори воситасини болаларга бериш мумкин эмас.\nФЕНЕФРИН® 10% ни қўллаганда жуда эҳтиёткор бўлинг\nюрак-қон томир касалликлари бўлган пациентлар,\nгипертонияси бўлган пациентлар,\nюрак фаолиятини бузилиши бўлган пациентлар,\nюрак ритмини бузилиши (аритмия) бўлган пациентлар,\nартериосклерози бўлган пациентлар,\nқалқонсимон бези фаоллигини ошиши бўлган пациентлар,\nинсулин қабул қилаётган қандли диабети бўлган пациентлар.\nЮқорида келтирилган ҳолатларда шифокор дори воситасини қўллаганда кутилаётган яхшиланиш даражаси ва бўлиши мумкин бўлган хавфни баҳолаши керак.\nБундай ҳолатларда ФЕНЕФРИН® 10% ни фақат жуда эҳтиёткорлик билан ва шифокорнинг синчков кузатуви остида қўллаш мумкин. Агар бу ҳолатлардан биронтаси илгари намоён бўлган бўлса ёки у ФЕНЕФРИН® 10% ни қўллаш даврида пайдо бўлса ҳам шифокор билан маслаҳатлашиш керак.\nФЕНЕФРИН® 10% ва бошқа дори воситаларининг самаралари бир-бирига таъсир кўрсатиши мумкин.\nАгар Сиз бошқа дори воситаларини, шу жумладан шифокор рецептисиз олинган дори воситаларини қўллаётган ёки яқин орада қўллаган бўлсангиз, илтимос, бу ҳақида шифокорингизга хабар беринг.\nАгар бошқа шифокор Сизга янги дори воситасини буюрмоқчи бўлса, Сиз ФЕНЕФРИН® 10% – кўзга томизиш учун эритмани қўллаётганлигингиз ҳақида огоҳлантиринг.\nФЕНЕФРИН® 10% дори воситасининг нохуш таъсирлари бир вақтда қабул қилинаётган дори воситаларининг таъсирини кучайтириши мумкин: моноаминооксидаза ингибиторлари, трициклик антидепрессантлар, айрим анестетиклар, инсулин, метилдопа, атропин, бета-симпатолитиклар, масалан, пропранолол. Гуанетидин ёки резерпин билан бир вақтда қўлланилганда қон босимини аҳамиятли ошиши кузатилиши мумкин. Агар Сиз шунингдек кўз учун бошқа дори воситаларини қўллаётган бўлсангиз, уларни бир вақтда қўллаш мақсадга мувофиқлигини окулистдан сўранг.\nФЕНЕФРИН® 10% ни овқат ва ичимликлар билан қўллаш\nҲар қандай дори воситасини қўллашдан олдин шифокор билан маслаҳатлашинг\nҲомиладорлик вақтида дори воситасини қўллаш мумкин эмас.\nЭмизиш вақтида дори воситасини қўллаш мумкин эмас.\nФЕНЕФРИН® 10% дори воситаси кўз қорачиқларини кенгайишини чақиради. Кўриш ўткирлиги пасаяди ва бундан ташқари дори воситаси томизилгандан кейин бир неча соат давомида кўрлик хавф солади. Дори воситасини томизгандан кейин бир неча соат давомида пациент автомобилни бошқармаслиги, машиналарга хизмат кўрсатмаслиги ёки диққатни юқори жамлаш ва ҳаракатлар координациясини талаб этувчи бошқа хавф туғдирувчи ишларни бажармаслиги керак. Пациент тез ва ишончли ҳаракатларни бажараолмаслиги мумкин.\nФЕНЕФРИН® 10% нинг таркибидаги айрим компонентлар ҳақида муҳим маълумот\nДори воситаси консервант – бензалконий хлориди сақлайди. ФЕНЕФРИН® 10% билан бир вақтда юмшоқ контакт линзалар тақиш мумкин эмас (бензалконий хлориди уларда узоқ вақт қолади ва мугуз пардани парчалаши мумкин). Пациентлар шифокор кузатуви остида қаттиқ контакт линзалардан фойдаланишлари мумкин, лекин уларни ечиш ва дори воситаси томизилгандан кейин камида 20 минутдан кейин тақилиши керак.\nФЕНЕФРИН® 10% ни ҳар доим шифокорингиз буюрганидек қўлланг. Агар Сиз бирон-бир нарсада ишонч ҳосил қилмасангиз, шифокорингиз ёки дорихона ходимидан сўранг.\nФЕНЕФРИН® 10% одатда қуйидагича қўлланади:\nАгар қорачиқларни тез ва кучли кенгайтириш талаб этилса, бир вақтда 1 томчи конъюнктивал қопчага томизилади. Яллиғланишдан кейинги битишмаларни парчалаш учун бир ёки иккала кўзнинг конъюнктива қопчасига кунига 1 марта дори воситаси 1 томчидан томизилади. Даволаш давомийлиги 5 кундан ошмаслиги керак; давомлироқ даволашда шифокор кузатуви талаб этилади. Кўз ичидаги операциядан олдин қорачиқни кенгайтирганда дори воситасини операциядан 30-60 минут олдин томизиш мумкин.\nКекса пациентлар учун дозалаш\nКекса пациентларга дори воситасини эҳтиёткорлик билан томизиш ва фақат фенилэфриннинг пастроқ концентрацияли бошқа дори воситасини қўллаш имкониятини мухокама қилгандан кейингина қўллаш керак.\nКонтакт линзалардан фойдаланадиган шахслар\nАгар Сиз контакт линзалардан фойдалансангиз, ФЕНЕФРИН® 10% ни томизишдан олдин уларни ечишингиз керак.\nФЕНЕФРИН® 10% билан бир вақтда юмшоқ контакт линзалардан фойдаланиш мумкин эмас (бензалконий хлориди уларда узоқ вақт қолади ва мугуз пардани парчалаши мумкин). Пациентлар шифокор кузатуви остида қаттиқ контакт линзалардан фойдаланишлари мумкин, лекин уларни ечиш ва дори воситаси томизилгандан кейин камида 20 минутдан кейин тақилиши керак.\nКўрсаткич бармоқ билан шикастланган кўзнинг пастки қовоғини бироз тортинг.\nАгар Сиз ФЕНЕФРИН® 10% дори воситасини керагидан ортиқ қўллаган бўлсангиз\nДозани ошириб юборилиши – масалан флакон ичидагисини тўсатдан ичга қабул қилиш қон босимини ошиши, кучли юрак уриши, бош оғриғи, қусиш, қўрқув ҳисси ва қалтираш билан намоён бўлади, пульс дастлаб тезлашади, кейинчалик секинлашиши ҳам мумкин.\nКўзларга юқори доза томизилгандан кейин дори воситасини ювиб ташлаш учун конъюнктива қопчани сув билан чайиш керак.\nАгар доза ошириб юборилса ёки дори воситаси ичга қабул қилинса, дарҳол яқиндаги шифокорга муроажаат этиш, унгача иложи борича фаоллаштирилган кўмир бериш керак.\nДозани ошириб юборилганда ёки бола томонидан тўсатдан ичга қабул қилинганда дарҳол тиббий ёрдамни чақириш керак.\nАгар Сиз ФЕНЕФРИН® 10% ни қўллашни унутган бўлсангиз\nТавсия этилган дозани одатдаги вақтда қўллашни давом эттиринг. Ўтказиб юборилган дозани ўрнини тўлдириш учун иккиланган дозани қабул қилманг.\nАгар Сиз ФЕНЕФРИН® 10% ни қўллашни тўхтатган бўлсангиз\nАгар шифокор Сизга айтмаган бўлса, ФЕНЕФРИН® 10% ни қўллашни тўхтатманг.\nБу дори воситасини қўллаш юзасидан кейинчалик саволлар туғилса, шифокорингиз ёки дорихона ходимига мурожаат этинг.\nБарча дори воситалари каби ФЕНЕФРИН® 10% гарчи ҳаммада ҳам номаён бўлмасада, ножўя таъсирлар чақириши мумкин.\nФЕНЕФРИН® 10% одатда пациентлар томонидан яхши ўзлаштирилади, лекин баъзида у нохуш таъсирлар чақириши мумкин.\nУ конъюнктивага қон келишини ошиши, кўзларни қизариши ва кўзларда ачишиш ҳиссини чақириши мумкин.\nАйрим ҳолларда кўришни ноаниқлиги билан кечувчи бир неча соат давом этувчи кўриш ўткирлигини бузилиши пайдо бўлиши мумкин. Қорачиқларни кенгайиши енгил кўришни йўқолишини чақириши мумкин. Айрим ҳолларда шунингдек қон босимини ошиши кузатилиши мумкин, у кўпинча аҳамиятсиз даражада бўлади. Лекин кам ҳолларда дори воситаси кучли юрак уриши, пульсни тезлашиши ва кучли бош оғриғи билан кечувчи қон босимини ҳаддан ташқари ошиши кузатилиши мумкин. Бу умумий таъсирлар кўпинча конъюнктивага қон оқиб келишини ошиши, шох парда ёки конъюнктивани шикастланиши билан кечувчи конъюнктивага қон кетиши бўлган пациентларда намоён бўлади.\nУзоқ вақт қўлланилганда конъюнктивани қизариши, шиш натижасида шох пардани қалинлашиши пайдо бўлиши мумкин. Доимий қўлланилганда қорачиқларни торайиши ривожланиши мумкин. Узоқ вақт қўллагандан кейин айрим ҳолларда конъюнктивани мугузланиши ва кўз ёш канали ёпилиши мумкин.\nДори воситаси камера бурчагини анада торайтириши ва оқибатда глаукома хуружини чақириши мумкин.\nАгар Сиз ҳар қандай ножўя таъсирни жиддий деб ҳисобласангиз ёки Сиз истеъмолчилар учун бу йўриқномада таърифланмаган ножўя таъсирларни сезсангиз, илтимос, бу ҳақида шифокорингизга хабар беринг.\nЭтикетка ёки қутидаги EXP қисқартмасидан кейин келтирилган яроқлилик муддати ўтгач ФЕНЕФРИН® 10% қўлланилмасин.\nАгар Сиз дори воситасини кўринарли шикастланишлари ёки флаконни биринчи очиш ҳимоя тасмасини шикастланишини сезсангиз, ФЕНЕФРИН® 10% ни қўлламанг. Бундай ҳолларда дори воситасини дорихонага қайтаринг.\nБиринчи марта очгандан кейин 28 кун давомида ишлатилсин.\nДори воситаларини оқава сувларга ёки маиший чиқиндиларга ташлаш мумкин эмас. Ишлатилмаган дори воситасини дорихонага қайтарилсин. Бу чоралар атроф-муҳитни ҳимоя қилишга ёрдам беради.\nФЕНЕФРИН® 10% нима сақлайди\nДаволовчи модда бўлиб 1 мл эритмада 100 мг фенилэфрин хлориди ҳисобланади, бу\n1 мл да 80,3 мг фенилэфринга мос келади.\nБошқа компонентлари: Dinatrii edetas dihydricus (динатрий эдетати дигидрати)\nAcidum hydrochloridum (хлорид кислотаси)\nBenzalkonii chloridum (бензалконий хлориди) консервант\nФЕНЕФРИН® 10% қандай кўринишга эга ва ўрам ичидагиси\n1 х 100 мл, 1 х 5 мл, 3 х 5 мл (томчилагичли полиэтилен флакон)


Бош сахифа > Янгиликлар > “БУРГУТ” СПОРТ МАЙДОНИ ФОЙДАЛАНИШГА БЕРИЛДИ\nАҳолининг спорт билан мунтазам шуғулланиши учун замонавий ва қулай шароитлар яратиш, янги спорт иншоотлари қуриш, мавжудларини таъмирлаш, болалар спортини ривожлантириш борасида кенг кўламли ишлар амалга оширилмоқда.\nАна шундай эзгу ишлар Учқудуқ туманида ҳам бўй кўрсатмоқда. “Йўлчилар” овул фуқаролар йиғини “Истиқлол” массивида бунёд этилган сунъий қопламали спорт майдони бунга мисол бўла олади.\n“Бургут спорт аренаси” ХК томонидан барпо этилган спорт майдони қурилишига жами 280 млн. сўм маблағ сарфланган. Мазкур спорт майдонида кийиниш ва ювиниш хоналари мавжуд. Объектнинг фойдаланишга топширилиши билан 2 та янги иш ўрни яратилди.\nСунъий қопламали мини футбол майдонининг очилиш маросимидан сўнг, “Туман ИИБ бошлиғи кубоги” мусобақалари бўлиб ўтди.\n10 та футбол жамоалари иштирок этган мини футбол мусобақаларида биринчи ўрин Учқудуқ саноат техникуми, иккинчи ўрин туман ХТБ ва учинчи ўрин Миллий гвардия жамоаларига насиб этди.\nМусобақа сўнгида ғолиб жамоаларга қимматбаҳо совғалар ҳамда ИИБ бошлиғи кубоги тантанали равишда топширилди.\nКўрилганлар сони: 1254


By ferpravda.uz 06.07.2021 06.07.2021\nФАРҒОНА ТУМАНИ: ИСЛОҲОТЛАР ВА ИСТИҚБОЛЛИ ЛОЙИҲАЛАР\nВодилда 20 дан ортиқ қишлоқлар аҳолиси асосан малина етиштириш билан шуғулланади. “Бўстон” маҳалла фуқаролар йиғинида яшовчи аҳоли бу борада бой тажрибага эга.\nМАҲСУЛОТ — ЭКСПОРТГА\n“NSP Legoplast” корхонаси иш бошлаганига уч йил бўлди. Корхона раҳбари Нодир Гаипов банкдан 500 миллион сўм кредит олди. Хитойдан 4 та дастгоҳ келтириб, пластмасса идишлар ишлаб чиқаришни йўлга қўйди. Асосан челак ва гултувакларнинг бир неча турини маҳаллий бозорга етказиб беряпти.\n“Дилкушо” МФЙ, Марғилон кўчасида жойлашган “Vodil ipak yigiruv” корхонаси 2007 йилдан буён фаолият юритиб келмоқда. Бу ерда хом ипак ва момиқ ишлаб чиқарилади. Маҳсулотлар Хитой, Индонезия, Тожикистон ва Вьетнамга экспорт қилинади. Корхонада 127 нафар ходим ишлаяпти, уларнинг 70 фоизини аёллар ташкил этади. “Ёшлар дафтари”га киритилган 7 нафар ва “Аёллар дафтари”даги 12 нафар аёлнинг бандлиги таъминланди.\n– Ёлғиз бошим билан рўзғор тебратишга қийналаётган эдим, – дейди ишчи Гўзалхон Эрматова. – Қўлимда ҳеч қандай ҳунарим ҳам йўқ. Қийинчиликларимга чора излаб, топа олмагандим. Бир куни қишлоғимиздаги корхонага бордим. Хайриятки, мени тушунадиган яхши инсонлар ҳам бор экан. Ҳозирда шу ерда ишлаяпман. Уч маҳал иссиқ овқат, байрамларда моддий рағбатлантириш бериб бориляпти.\nФарғона туманида барча соҳаларда ўсиш, ўзгариш ва янгиланишлар жадаллик билан олиб борилмоқда. Маҳаллалар, қишлоқлар обод бўлиб бормоқда, боғ ва гулзорлар барпо этиляпти. Кечагина қақраб ётган, бўш турган майдонлар яшил ҳудудларга айлантирилиб, шаҳарчалар қуриляпти.\nТуманда 76 маҳалла фуқаролар йиғини бўлиб, 217 мингдан ортиқ аҳоли истиқомат қилади. Аҳоли учун уй-жойлар қурилишига эҳтиёж бор. 730 та 2, 3 хонали, 27 та турар-жойлар ва ижтимоий инфратузилма объектларини ўз ичига олувчи “Дамкўл” ва “Миндонобод” массивлари барпо этилмоқда.\n– 2013 йилдан буён қурилиш соҳасида фаолият юритиб келяп-ман, – дейди «Чимён имкон қурилиш» МЧЖ раҳбари Икромали Шерматов. – Бу вақт мобайнида Фарғона шаҳар ва туманимиздаги 10 га яқин уй-жойлар, инвестиция объектларини қуриб, ўз эгаларига топширдик. Ўтган йили “Миндон-обод” МФЙ даги 5 қаватли уйни қуриб битказгандик. Бу йил ҳам битта кўп қаватли турар жойда пардозлаш ишлари олиб бориляпти. Уларни барпо этишда ўзимизда ишлаб чиқарилган қурилиш материалларидан фойдаланяпмиз.\nҲозирда “Миндонобод” массивида 6 та 4 қаватли уй битказилиб, 144 хонадон ўз эгаларига топширилди. Тумандаги ижтимоий химояга муҳтож, боқувчисини йўқотган ва ногиронлиги бўлган оилаларга арзон уй-жойлар бериляпти.\n– “Ҳосилот” МФЙда истиқомат қилардим, – дейди Зуҳра Йўлчиева. – Ҳозирда Миндонобод ҳудудида қурилган кўп қаватли уйнинг 2 хонали хонадонида яшаяпман. Барча шароитлар яратилган, болаларим учун мактаб, спорт майдончалари ва ўйингоҳлар бор. Шаҳардан фарқ қилмайди. Шундай шарт-шароитлар яратиб берган мутасаддилардан миннатдорман!\n“Миндонобод” МФЙда кичик саноат зонаси ташкил этиш ва янги иш ўринлари яратиш мақсадида 4 гектар қишлоқ хўжалигида фойдаланилмайдиган майдон ёш тадбиркорларга бўлиб берилган.\n– 4 йилдан буён Хитой давлатидан аёллар оёқ кийимини олиб келиб, сотардим, – дейди “Modern сonstruction-devolopment” МЧЖ раҳбари Илҳомжон Бобораҳимов. – Эндиликда туманимизда янги ташкил этилаётган кичик саноат зонасидан 24 сотих ер майдони тадбиркорлигимни ривожлантириш учун ажратиб берилди. Ҳозирда 20 нафар ходим ишлайди, яна 15 та янги иш ўрни яратишни мақсад қилганман. Аёллар пойабзали ишлаб чиқарадиган бу завод ишга тушса, маҳаллий бозордан ташқари, экспорт учун ҳам йўл очилади. Лойиҳа ишлари якунланса, янги жойда иш бошлаймиз.\n“Vodil baxmal duxoba” МЧЖ раҳбари ёш тадбиркор Исломжон Собиров ҳам саноат зонасидан 24 сотих ер олди. Унинг мақсади – бахмал ишлаб чиқариш. Банкдан 300 миллион сўм кредит олган тадбиркор экспортни йўлга қўймоқчи. Лойиҳа ишга тушгандан сўнг яна 40-45 та янги иш ўрни яратилади.\nЯқин келажакда “Миндонобод” МФЙ даги саноат зонасида 500 дан зиёд ёшлар иш билан таъминланади.\nСАИДКАМОЛ 3 ТА ОЛИЙ ЎҚУВ ЮРТИГА ЎҚИШГА КИРДИ\nТуман азал-азалдан машҳур полвонлар, олимлар, шоир ва ёзувчилар етишиб чиққан юрт. Бугунги авлод ҳам аждодларига муносиб бўлишга астойдил ҳаракат қилишяпти.\nШундай иқтидорли ёшлардан бири Саидкамол Иномовда болалигидан информатика соҳасига иқтидори борлигини билган онаси, шу соҳа бўйича таълим олишига кўмаклашди. Тумандаги 4-сонли информатика ва ахборот техноло-\nгияларига ихтисослаштирилган давлат умумий ўрта таълим мактаби битирувчиси муддатидан аввал бир неча олий ўқув юртларига ўқишга кирди. Хусусан, Texas Wesleyan University in USA, Westminster International University in Tashkent (WIUT), Management Development Institute of Singapore in Tashkent (MDIST) олийгоҳларида таълим олиш имкониятини қўлга киритди. Зиёли оила фарзанди Саидкамол уч тилда бемалол гаплаша олади.\n– Менинг биринчи устозим онамдир. У яхши билим олишимизни талаб қилади. Болалигимизда ҳам ўйинчоқ ўрнига китоблар олиб берарди. Уйимиздаги китоб жавонида рус, инглиз адабиётига мансуб бўлган асарлар бор ва уларни кўп ўқийман. Муҳими, изланиш ва билим олишдан тўхтамаслик керак. Westminster International University in Tashkent (WIUT) да таълим олишни танладим. Мақсадим етук мутахассис бўлиб, Ватан тараққиётига ҳисса қўшиш, – дейди Саидкамол Иномов.\nФарғона тумани халқ таълими бўлими тасарруфидаги 64 та умумий ўрта таълим мактабларида ўқувчиларга замонавий ҳамда интерактив тарзда таълим берилмоқда. Бир неча йиллардан буён билим бериш даражаси вилоят миқёсида 11- ўринда бўлган туман халқ таълим бўлими бу йил фахрли учинчи ўринга кўтарилди. Бу йил 76 нафар битирувчи умумтаълим мактабларини “олтин” ва “кумуш” медалларга тамомлади.\nЎнлаб хорижий мамлакатлар олий таълим муассасаларига ўқишга кирган ёшлар бор. Хусусан, Япония, Россия, Жанубий Корея ва Европа мамлакатларининг нуфузли институт ва университетларида таълим олишяпти.\nМАЛИНА ЕТИШТИРИШ ҲАДИСИНИ ОЛГАНЛАР\nМаҳсулотнинг харидорлари кўп. Маҳаллаларда мавсумий малина бозори ташкил қилинган.\nАкмалжон Ғойибназаров малина етиштириб, кўчат тайёрлайди. Айни пайтда 3 сотих томорқасидаги малина қийғос ҳосилга кирган. Кунора 40 килограммга етказиб, ҳосил териб олмоқда.\nКўм-кўк буталар орасида алвондек товланган мевалар ҳосил чўғи мўллигидан дарак бериб турибди. Томорқачининг ҳисоб-китобига кўра, биринчи ҳосилдан 12 миллион сўмдан ортиқ даромад олади, кузги ҳосил миқдори ҳам бундан кам бўлмайди.\n– Малина серсув ҳисобланади, – дейди у.\n– Уни асосан қаламча шаклида экиб, кўпайтириш мумкин. Кўчатларни баҳор ва куз ойларида экиш тавсия қилинади. Ниҳоллар икки йилда ҳосилга киради. Келгусида плантация ташкил этишни режалаштириб турибман.\nАкмалжон асаларичиликка ва қушлар парваришига ҳам кўнгил қўйган. Ҳовлисида булбул, бедананинг овози кўнглингизни яйратади.\n– Туманда 500 гектардан ортиқ ер майдонида етиштириладиган малиналарни қайта ишлаш имконияти мавжуд, – дейди туман ҳокимининг қишлоқ ва сув хўжалиги масалалари бўйича ўринбосари Алишер Нурматов. – Умумий қиймати 600 минг АҚШ доллари бўлган малиначилик кластерини яратиш кўзда тутилган. 10 гектар майдонни эгаллайдиган кластернинг асосий фаолият тури малина ва қора гилос етиштириш, совутиш омборлари ташкил этишдан иборат. 2021-2022 йилларда ишга тушадиган лойиҳа амалга ошса, 60 та ишчи ўрни яратилади. Йиллик маҳсулот ишлаб чиқариш ҳажми 2,6 миллиард сўм, йиллик экспорт ҳажми эса 250 минг АҚШ долларини ташкил этади. Натижада Фарғона малинаси Россия, Қозоғистон, Қирғизистон каби давлатларга экспорт қилинади.\nДарвоқе, малина раъногулдошлар оиласига мансуб мевали ўсимлик бўлиб, унинг 120 дан ортиқ тури мавжуд. Малинанинг қуритилган меваси тиббиётда терлатувчи дори сифатида, шарбати суюқ дорилар таъмини хушбўйлаштиришда яхши самара беради.\nЧИМЁННИНГ “ТАШРИФ ҚОҒОЗИ”\nЧимён деганда барчанинг хаёлига сўлим дам олиш масканлари келади. Ҳавоси, тиниқ булоқ ва сойлари, яшил олами, гулзорларининг муаттар ифорларидан дилингиз яйрайди.\n“Чимён” маҳалла фуқаролар йиғинида 10 га яқин дам олиш сиҳатгоҳлари мавжуд. Мавсум бошланиши билан Қозоғистон, Қирғизистон, Россия давлатлари ва республикамизнинг барча вилоятларидан дам олувчилар ташриф буюриб, дардига даво топиб кетишмоқда. Яқинда маҳалла фуқаролар йиғинининг “Темир дафтар” га киритилган 40 нафар аёллари санаторийларда бепул даволанишди.\n— Беш нафар фарзандни вояга етказиб, элга қўшдим, – дейди Робияхон Аҳмадалиева. – “Темир дафтар”га киритилганимдан сўнг мени бепул даволаниш учун санаторийга юборишди. 10 кун давомида соғлигимни\nтиклаб, ҳордиқ чиқардим. Бундан жуда миннатдорман.\nЧимён қишлоғидаги Ҳазрати Ҳувайдо мақбара-зиёратгоҳи меъморий ечими, бой тарихи билан зиёратчиларнинг муборак масканига айланган.\nЗиёратгоҳ XIX асрда қурилган ва 2015 йилда тўлиқ таъмирланган. Ўзбек адабиёти ва тасаввуф фалсафасининг таниқли вакили бўлган Хожаназар Ғойибназар ўғли Ҳувайдо адабий мероси ўн минг мисрага яқин. Зиёратгоҳ ҳудуди озода, мақбара ва бинолар, айвонлар, боғлар яхши ҳолатда сақланмоқда. Зиёрат қилувчилар учун барча қулайликлар яратилган.\n– Ҳазрати Ҳувайдо зиёратгоҳига тез-тез келиб турамиз, – дейди “Гулистон” МФЙда яшовчи Холидахон Мамажонова. – Бу маскан ўзгача тароватга эга.\nФарғона туманида бундай зиёратгоҳ, қадам-жолар кўп ва улар йил сайин обод масканга айланиб бормоқда. Шоҳимардон, Ёрдон, Садкак, Ғорбува, Етти булоқ, Чинортаги ва бошқа зиёратгоҳлар сайёҳларнинг севимли мас-канига айланган. Туман нафақат бундай қадамжолари билан, балки саноат, қишлоқ хўжалиги, ишлаб чиқариш ва таълим соҳасидаги муваффақиятлари билан ҳам янги Ўзбекистон солномасида муносиб ўрин эгаллаган.\nСаҳифани материалларини Шоҳсанам Эшматова тайёрлади.


Россияда хайдовчилик гувохномалари масаласи 1968 йилда йул харакати тугрисидаги Вена Конвенцияси билан тартибга солинади. Унга кушилган барча мамлакатларга уз худудларида бошка иштирокчи мамлакатларнинг миллий худудларидан фойдаланишга рухсат берилади. Россия, Узбекистон, Тожикистон ва Киргизистон хам ушбу Конвенция иштирокчилари, шу сабабли ушбу мамлакатлардан келган мухожирлар Россияда узларининг миллий хайдовчилик гувохномаларидан фойдаланишлари мумкин. Хеч булмаганда,улар чет элликлар хисобига киради. Россия фукаролигини олгандан сунг, гувохномани хам рус тилига узгартириш керак булади ва бунинг учун Россия Федерациясида имтихон топширилади. Агар чет эл фукароси хайдовчилик гувохномасига эга булмаса ва Россияда гувохнома олишни хохласа,у имтихондан утиши ва Россия гувохномасини олиши керак. Барча янгиликлар


КОНЦЕРТ ҲАҚИДА ҲАМКАСБЛАР! УЛУҒБЕКНИНГ ИЖРОСИДА... 09.11.2015 20:52\nШахзода: - Улуғбек Раҳматуллаевнинг концертларида ҳар доим руҳият баланд! Концертда унинг қўшиқларини бутун зал биргаликда куйлади! Менга унинг янги қўшиқларидан “Она” қўшиғи ва клипи жуда ҳам ёқди! Концертда Улуғбек Раҳматуллаев билан бирга “Рашк” дуэтимизни куйладик, у билан ишлаш жуда ҳам осон, жуда яхши хонанда, ижодкор!\nЎзбекистонда хизмат кўрсатган артист Абдурашид Йўлдошев: - Тўғрисини айтсам, концерт менга жуда ҳам ёқди! Улуғбекни ижодига келсак, ҳозирги кунда энг намунали ижод қилаётганлардан бири, десам тўғри бўлади. Ўзининг тенгдош касбдошлари қайсидир тарафлама ўрганса бўладиган ижодкорлар қаторига киради. Шахсан ижодини ҳам ҳурмат қиламан, ўзи ҳам яхши инсон. Бу йилги қўшиқларидан менга “Қайтар дунё” қўшиғи жуда ҳам ёқди! Қандайдир ўзига хос янгилик бўлди! Бу қўшиқнинг рекламаси чиққанида, Улуғбекнинг ижросида қандай бўлар экан, деб ўйлагандим. Лекин, қўшиқни тинглагач, менга жуда ҳам ёқди! Улуғбекнинг ҳамма қўшиқлари бир-биридан кам эмас! Ижодини кузатиб бораман, ҳар бир қўшиққа алоҳида эътибор бериб, юракдан ижод қилаётгани билиниб туради. Ижодида ҳеч қачон омад тарк этмасин!\n“Ниҳол” мукофоти совриндори Достон Убайдуллаев: - Улуғбек Раҳматуллаев мени энг яқин ўртоқларимдан бири! Ҳеч қачон бир-биримиз билан уришмаганмиз! Жуда ҳам ҳурмат қиламан! Концертини менга умуман камчилик тарафи кўринмади. Негаки, хонандаларнинг ичида ростдан ҳам Улуғбек Раҳматуллаев тенгдошларимдан бири, мен уни қўллаб-қувватлагани келганман! Менга ҳеч қандай камчилиги кўринмайди, чунки у мени ўртоғим! Концерт зўр бўлди! Кўп йиллар давомида халқимизга мана шундай яхши концертлар бериб юрсин! Биринчи навбатда ота-онаси соғ бўлсин!


14:55 / 14.02.2017\nТарихчилар, олимлар ва адабиётшунослар томонидан шоҳ ва шоир шахсиятига хос қуйидаги етти фазилат доимо эътироф этиб келинган: ватанпарварлик, юксак ҳимматлилик, жасурлик, бошқарувда беназирлик, одамларга фаровонлик соғиниш, жангчилар кўнглига йўл топиш ва адолат қилмоқлик.\nБобурдан жуда кўплаб илмий, адабий мерос қолган. У лирик шеърлари ва тарихий «Бобурнома»сидан ташқари, ислом қонуншунослиги ва бошқа соҳаларда ҳам асарлар яратган. 1522 йилда ўғли Ҳумоюнга атаб ёзган «Мубаййин» номли асарида ўша замон солиқ тизимини, солиқ йиғишнинг қонун-қоидаларини, шариат бўйича кимдан қанча солиқ олиниши ва бошқа масалаларни назмда изоҳлаб берган. «Хатти Бобурий» деб аталган рисоласида араб алифбосини туркий тиллар, хусусан, ўзбек тили нуқтаи назаридан бирмунча соддалаштириб беришга ҳаракат қилган. У, тажриба сифатида «Хатти Бобурий» алифбосида Қуръони Каримни кўчирган. Бобурнинг аруз вазни ва қофия масалаларига бағишланган «Муфассал» номли асари ҳам бўлганлиги маълум, бироқ бу асар бизгача етиб келмаган.\nЗаҳириддин Муҳаммад Бобур ҳикматларидан:\n«Шафқатсиз киши азобга лойиқдир».\n«Яхши кишиларни Яратган яхши дўстлар билан сийлайди».\n«Кўпчилик баҳодирлар қанчалар кучли бўлмасинлар, улар ҳаргиз ўз жаҳллари ва қўрқувларидан устун кела олмайдилар».\n«Кўнглингни динларнинг муҳокама майдонига айлантирма. Адолат ўрнатишда инсонларнинг эътиқодига чуқур ҳурматда бўл».\nТаниқли шоир Усмон Қўчқор вафот этди\n18:38 / 21.09.2017\nСамарқанддаги шоирлар боғига бахшилар ҳайкали қайтди


Фоторепортаж: Сурхондарёдаги чорак асрдан буён таъмирталаб йўл ҳақида\n19:54 / 20.07.2017\nБорганлар билади — Сурхондарёга кираверишдаги «Дарбанд» йўл-патрул хизмати масканидан ўтибоқ катта йўл иккига бўлинади: тўғрига юрсангиз — Шеробод, Ангор орқали вилоят маркази — Термизга борасиз. Чап томонга бурилсангиз — Бойсун, Олтинсой, Денов, Сариосиё ва Узун тумани аҳолиси юрадиган йўлдан юрасиз.\nТўғри, Сурхон воҳасига элтувчи йўлларни таъмирлаш борасида кейинги йиллар жуда катта ҳажмдаги ишлар амалга оширилмоқда. Ҳаттоки, бир неча йиллар давомида ўта абгор ҳолатдаги Бойсун – Тангимуш йўли ҳам бинойидек таъмирдан чиқарилди. Ҳайдовчиларнинг узоғи яқин бўлмоқда.\nЛекин ана шу Бойсун туманидаги Тангимуш аҳоли пунктидан Олтинсойнинг Миршоди қишлоғигача бўлган оралиқдаги 18 км йўл эсимни таниганимдан буён — қарийб 25 йиллар чамаси, ўта таъмирталаб. Баъзи ўринлар собиқ иттифоқ давридан бери асфальт кўрмаган, деб бемалол айта оламан. Мана шу 18–20 км йўлни босиб ўтиш учун сиз камида 1,5 соат вақтингизни сарфлайсиз. Тасаввур қиляпсизми? Қачон шу йўлдан ўтган бўлсам, албатта йўлнинг носозлиги туфайли машинасига шикаст етган камида битта ҳайдовчини йўлимда учратаман.\nБунга сабаб нима? Олтинсой ва Бойсун туманларининг чегарасида жойлашган участка бўлгани учун ҳар икки туман мутасаддилари ўз зиммасидан соқит қилганими? Ёки қачонлардир режага киритилгану, ажратилган воситалар ва пуллар «туя» қилингани сабабли йўлнинг шугина қисми йиллар оша таъмирланмай келмоқдами?\nСуратларга эътибор берсангиз, айниқса, Денов ва Шўрчига буриладиган чорраҳа аввалида учрайдиган бир кўприкнинг аҳволи жуда аянчли кўринишда. Бу қайси бир қишлоқнинг ёки маҳалланинг кўприги эмас, вилоятнинг аҳоли зич жойлашган 5-6 та туманига элтувчи республика аҳамиятидаги, яккаю ягона йўлнинг бугунги кундаги аҳволи!\nРостини тан олиш керак, йўлдаги майда-чуйда «ўра»ларни суратга олиб ўтирмадим. 70 фоиз жой фотоаппаратим нигоҳидан четда қолди. Чиндан ҳам даҳшатли, машиналарнинг равон юришига халақит берадиган ўринларни суратга олдим, холос.\nЁзнинг жазирама кунларида чанг-тўзон, баҳору кузнинг ёмғирли, қишнинг яхмалакли кунларида бу йўллар қандай бўлишини тасаввур ҳам қилиш қийин эмас.\nТан олишим керак, йўлнинг ҳар йили сел ювиб кетадиган бир сойликда жойлашган қисмида кўприк барпо этилаётганига, бетон қозиқлар қоқилиб, техникалар ишлаётганига кўзим тушди. Балким, йўл тез орада биз истагандек қилиб, таъмирланар. Билмадим, билмадим...\nМабодо мутасаддиларнинг назаридан қолган шу йўл таъмирлангудек бўлса ҳам, ундан узоқ йиллар фойдаланиш учун баъзи чораларни ҳам кўриш керак, деб ўйлайман.\nҲаммамизга маълумки, водийга элтувчи Қамчиқ довонида «КамАЗ» ва бошқа оғир юк автомашиналари қатнови тақиқлаб қўйилди. Йўллардаги бор асфальтнинг ҳам бундай аҳволга тушишида 10 тоннага мўлжалланган «КамАЗ» юк автомашиналарига 20-25 тонналаб меъёрдан ортиқча юк ортилгани сабабчи, деб ўйлайман. Сурхон воҳасининг ёзги жазирамасида меъёридан ортиқча юк ортилган «КамАЗ» баландликка чиқишда ва тушишда йўл сиртидаги қайнаб ётган асфальтни «ғижимлаб» қўяди. Йўлнинг асфальт бор қисмидаги баландликка чиқишларда «КамАЗ» ғилдиракларига мос ариқ ва йўл ўртасида мини-тоғ пайдо бўлган.\nМутасадди раҳбарлар таъмирлаш қийин бўлган, миллиардлаб пул сарфланган тоғли йўлларда бундай эски машиналар чекловини жорий этиши керакмикан, деган фикрга келдим. Ахир юртимизда 5-10 тоннали ихчам, янги, замонавий «Исузу» юк машиналари ишлаб чиқарилаяпти-ку?\nОлтинсой туманидаги ва Бойсунга кираверишдаги ЙПХ постларидан ана шундай ҳолатларни назорат қилишда фойдаланиш лозим. Ҳозирча бу постлар нима учун ўрнатилгани мен учун қоронғу. Чунки бироз олдинда жойлашган «Дарбанд» постидагидек текширув республикамизда фақат Тошкент халқаро аэропортида бўлса керак.\nСурхондарё йўл Бойсун Денов


Уй-рўзғор ишлари учун LG компаниясининг инновацион ечимлари маиший электроника соҳасидаги жаҳоннинг етакчи экспертлари томонидан яна бир бор қайд этилди.\nLG Electronics (LG) компанияси 2021-2022 йиллар мавсумидаги EISA Awards маросимида уй-рўзғор борасидаги инновациялар соҳасида ўз мукофотлари рўйхатини яна бештага оширди. Ҳар йили маиший электроника бўйича дунёнинг йирик таҳририят ташкилоти бўлган Expert Imaging and Sound Association ассоциацияси томонидан анъанавий ўтказилувчи EISA мукофоти бир неча LG маҳсулотларига устувор хусусиятлари ва ажойиб дизайн сабабли тақдим этилди: LG OLED телевизорлари (OLED65G1, OLED48C1 моделлари), LG QNED Mini LED телевизори (75QNED99 модели), LG Eclair саундбари (QP5 модели) ва LG TONE Free True Wireless Stereo қулоқчини (FP8 модели).\nLG маҳсулотлари EISA мукофотини турли номинациялар бўйича ўнинчи йил кетма-кет олиб келмоқда. Жорий йилда 65-дюймли LG G1 OLED-телевизори EISA 2021–2022 бўйича «Энг яхши премиум OLED телевизори» сифатида эътироф этилди. LG 65G1 юқори ёрқинлик ва кучли α (Alpha) 9 Gen 4 AI процессорига эга OLED evo панели туфайли тасвир сифатининг янги стандартларини яратади. EISA ҳакамлари Dolby Vision IQ ва Dolby Atmos технологияси кўтара олиши, шунингдек, HDMIга ишончли уланиш ва кенг кўламли интеллектуал функциялар сабабли LG телевизорларини «ҳайратланарли баёнот» сифатида қайд этишди.\n48-дюймли LG C1 OLED телевизори «Ўйинлар учун энг яхши телевизор» EISA тарихидаги биринчи мукофотни қўлга киритди. LG ўз OLED-панели ва барча тўртта HDMI кириш қисмларида Dolby Vision HDR билан видеоларни таҳрирлаш функцияси, 120 Гц тезликда кадрларни янгилаш частотасига эга универсал 48-дюймли 4K экрани билан меҳмонхона учун ҳам, ўйин хоналари учун ҳам мукаммал тарзда мос кела олади.\nБундан ташқари, LG Game Optimizer ва Game Dashboard функциялари турли ўйин жанрлари ва созланувчи тасвир параметрлари, бошқарилувчи янгиланиш тезлиги (VRR) ҳамда кесилган кадрларсиз визуал эффект учун паст даражадаги тутилувчи автоматик режим (ALLM) ва тезкор бошқарув учун аввалдан созланишларни таъминлаб беради.\nЖорий йилда EISA «Энг яхши 8K телевизори» мукофоти тасвирни катта деталлаштирувчи, Quantum Dot NanoCell технологиясининг мутаносиблиги сабабли янада аниқ рангларни ва одатий телевизорлар билан солиштирганда mini LED ёруғлигини таъминлаб берувчи LG QNED Mini LED телевизорига насиб этди. LG Quantum Dot NanoCell панели юқори ёруғлик ҳамда чуқур қора рангни таъминлайди, ноёб қорартма зонасига эга мукаммаллаштирилган ёриткичлар эса юқори контраст коэффициентли аниқ ёритишни таъминлайди.\nEISA «Саундбарларда инновациялар» мукофотига эса LG Eclair лойиқ деб топилди. Исталган интерьер билан уйғунлаша олувчи думалоқ дизайн ва минималистик матодаги корпусга эга LG’нинг энг ихчам саундбари айниқча, катта бўлмаган уйлар учун мос келади. Ушбу қулай ва шу билан бирга кучли техникага иккита 5,25-дюймли динамика ва тебранишларни минималлаштирадиган биполяр конфигурацияли симсиз сабвуфер ўрнатилган. Бу эса ўз навбатида, фойдаланувчилар қўшниларни безовта қилмаган ҳолда чуқур басдаги тоза овоздан баҳра олишларига имкон беради.\nLG TONE Free қулоқчинлари илк маротаба TWS бошқа бирон бир маҳсулотида учрамайдиган кенг функцияларга эга бетакрор овоз учун «Энг яхши қулоқ -қулоқчинлари» мукофотига сазовор бўлди. LG 3D Sound Stage янги технологиясига эга бўлган ҳолда LG FP8 модели янада йирик драйверлар ва бузилишларсиз басни ҳосил қилиш учун диафрагмалар ёрдамида шўнғиш ҳиссиётини яратади. UV-C ультрабинафша ёриткичли LG UVnano қопламалари симли ёки симсиз зарядлаш вақтида қулоқчинлардаги микроб ҳамда бактерияларни йўқ қилади. 10 соатли автоном иш вақти, тезкор зарядлаш функцияси ва намлик, чангликдан IPX4 ҳимояси эса – эргономик дизайни билан қўшганда LG TONE Free қулоқчинларини йўлда фойдаланишга ва фаол ҳаёт тарзи учун янада қулай қилади.


Туркистон яшил шаҳарга айланмоқда\nТуркистонни яшил минтақага айлантириш мақсадида шаҳар ҳудудига мевали дарахтлар, чунончи, олма, олхўри, ўрик ва гилос кўчатлари ўтқазилмоқда. Боғу роғлар майдони кенгайиб, қадимий шаҳар яшилликка бурканмоқда.\nВилоят ҳокими Ўмирзақ Шўкеев шаҳарни ободонлаштириш ҳамда кўкаламзорлаштириш ишларини текширди. Айнан ушбу мақсадда шаҳар 32та мавзега ажратилган эди. Ҳар қайси мавзе бўйича туман, шаҳар ҳокимликлари ва бошқармалар раҳбарлари масъул.\nБарча мавзеларда тасдиқланган режа асосида иш қизғин олиб борилмоқда. Шаҳар ахлатдан тозаланиб, гулзорлар барпо этилмоқда. Мутасадди ташкилотлар чироқлар, ўриндиқлар, ахлат қутилари ўрнатишмоқда. Пиёдалар ва велойўллар тўшалиб, атрофига кўчат ўтқазилди. Шунингдек, автотураргоҳлар тартибга келтирилди.\nҲозирги кунда Туркистон яқинидаги 8 минг гектардан зиёд майдонга дарахт кўчатлари ўтқазилди. Қадим шаҳар ”яшил белбоғи”нинг майдони икки бараварга ортди.\n– Туркистон яшил шаҳарга айланмоқда. “Яшил белбоғ” – одамларнинг тоза ҳаводан нафас олишлари учун “ўпка” ролини бажаради. Шаҳарни шамолдан, чангдан муҳофаза қиладиган кўп йиллик дарахтлар ўтқазилмоқда. Бу келажак авлод учун ибрат бўлиб қолади. Умуман, шаҳарда истироҳат боғлари ва гулзорлар кўпайиб, эл эзгулигига хизмат қилмоқда. Фуқаролар тозаликни сақлашни ўз ҳовлисидан бошлаб, жонкуярлик кўрсатса, бугун амалга оширилган ишлар йиллар бўйи давом этиши сўзсиз, – деди вилоят ҳокими.\nТуркистон минтақасида шаҳар иқлимига тез мослашадиган кўчатлар ва кўп йиллик гиёҳлар сараланиб экилмоқда. Эман, қайин, жийда, терак, арча, қора қорағат ва бошқа кўплаб дарахтлар ўтқазилмоқда.\nВилоят ҳокимининг матбуот хизмати, 2020-04-11, 04:33 226\nОбодонлаштириш ишлари қизғин 68\nМуҳим шартнома тузилди 133\nДиққат: аттестация! 200


Кичик дўкондан Россиянинг энг йирик автосервислар тармоғигача. Ўзбек ишбилармон оиласи тарихи\n18:40 / 09.10.2017\n2017 йилнинг сентябрида Россияда «Бир куни Америкада эмас: қўл остидаги воситалар билан дунёни забт этиш бўйича қисқа қўлланма» («Однажды не в Америке: краткое пособие по завоеванию мира подручными средствами») китоби нашрдан чиқди. Китобда Ўзбекистондан Россияга бориб, «Евродизайн» қурилиш материаллари тармоғи ва «Вилгуд» автосервислар тармоғини ишга туширган Турсуновлар оиласи тарихи баён этилган. Унинг адади - 3000 нусха. Китобда қандай қилиб нолдан бошлаб кўп миллионли бизнесни қуриш мумкинлиги ҳаётий мисол тариқасида келтирилади. Forbes Woman шу ҳақидаги маълумотлари билан бўлишди.\nШерзод ва Барно Турсуновлар 2000 йилнинг қишида Москва шаҳри чеккасидаги квартирада ижарага туришган. Кейинги 15 йилда улар «Мытищинская ярмарка»сида оддий гулқоғозлар ва ламинат билан савдо қилувчилардан мазкур товарларнинг Россиядаги энг йирик дистрибьютори - «Евродизайн» компаниясига қадар ўсишди.\nБарно устувор вазифаларни доим аниқ белгилаб олган - уни энг аввало оила қизиқтирарди, аёлнинг кўз ўнгида бахтли рафиқа роли ҳар қандай депутат, кино юлдузи ва ҳатто АҚШ президенти лавозимидан-да юқори эди.\nШерзод Турсунов миллион доллар ишлаб топишни мақсад қилган ва эр-хотин бунга биргаликда киришишган. Энди Шерзод миллиард рубллик пул айланмасини ният қилмоқда - миллиард бўлса, миллиард-да! Уч йилда юз автосервис? Гап йўқ, олға!\nБарно Турсунова умумий стратегик мақсадлар қўйишга даъвогар эмас, - бу эрининг ваколати. Шундай бўлса-да, у ҳар қандай тактик вазифани уддалашга қодир, ишнинг кўзини билиш, айниқса сотиш ва алоқаларни йўлга қўйишни уддалаш қобилияти унинг қонида бор. У сотиш - манипуляция санъати эмас, ижтимоий коммуникациянинг энг муҳим жиҳози экани борасида аниқ билимлар билан туғилганга ўхшайди.\n90-йиллар охирлаб борарди, Барно иккинчи фарзандига ҳомиладор эди. Ўзбекистонда тижорий алоқаларнинг турли шакллари гуллаб-яшнаб борарди, йирик халқаро бизнес ўзи учун янги мамлакатни кашф қилаётганди. Жанубий Кореянинг Daewoo автогиганти бу ерда ўз машиналарини йиға бошлади, Тошкент бўйлаб оқ рангли хориж машиналари ҳаракатлана бошлади - нима учундир шу рангга талаб кўп эди. Шерзодга қатор дилерлик марказларидан бирини бошқариш вазифаси топширилди. У интерьерга осиш керак бўлган ҳужжатлар папкасини уйига олиб келди. Унга барчасини тўғри расмийлаштириш учун рассом керак эди.\n«Унга қанча пул тўлайсиз?», - дея қизиқиш билдирди Барно.\n«300 доллар атрофида», - дея жавоб берди Шерзод.\n«Келинг, шуни ўзим бажарай!», - деди ўша пайтлар янги чарм плашга эҳтиёжи бўлган Барно. Плашнинг нархи ўша вақтлар 200 доллар эди, бироқ оилада пул етишмовчилиги, янги бизнес, янги харажатлар даври бўлгани боис бундай пуллар йўқ эди. Барно эса плаш сотиб олишни орзу қиларди.\nДилерлик маркази жонлана бошлади. Ҳужжатларнинг бари осиғлиқ эди, реклама йўлга қўйилган, машиналар ўз харидорларини кутиб турарди. Бироқ харидорлар салонга кириб, айланиб, харидсиз чиқиб кетишарди. Кунлар, ҳафталар шу зайлда ўтди - сукунат мустаҳкамланиб борарди. Балки муаммо Daewoo'нинг Турсуновларга атиги 3 машина келтиргани ва уларнинг барчаси қизил рангда бўлганидадир. Тошкентда эса бу рангдаги автомобилларга қизиқиш йўқ эди. Одамлар шунчаки келиб кетишарди. Шерзод ҳатто харидорларга бир бак бензин совға қилишга ҳам уринган, бироқ бундан ҳеч қандай фойда йўқ эди.\n«Сизларда бошқа ранглар борми? Қачон бўлади?», - дея савол берди навбатдаги харидорлардан бири.\n«Сиз ҳойнаҳой нима учун бизда шунча қизил машина деб ажабланаётган бўлсангиз керак, а?», - дея савол билан юзланди у эндигина салонни тарк этишга чоғланаётган харидорга.\n«Ҳа. Нима учун?», - деди харидор.\n«Сиз қаердансиз?», - қизиқди Барно.\nУлар бир муддат суҳбатлашиб туришди-да, охир-оқибат мижоз қизил рангдаги автомобилни харид қилди. Бу автосалон фаолиятидаги илк сотув эди. Тез орада иккинчиси сотилди. Барно шунчаки мижознинг ёнига келиб, у билан суҳбатга киришарди - қарабсизки, харидор пулларни кассага топшираётган бўлади.\n«Уларни қандай кўндиряпсан? Сен йўқ бўлсанг, ҳеч ким олмайди. Сен келсанг, ҳаммаси жойида! Қариндош-уруғингда жоду билан шуғуланувчилар йўқмиди мободо?», - дея ҳазиллашди Шерзод.\n«Ходимлар ўзларини жараёнга алоқаси йўқ кишилардек тутишмоқда: харидорлар билан саломлашишмайди, табассум қилишмайди, суҳбатлашишмайди ва умуман, қизил машиналарни сотиш учун ҳеч қандай саъй-ҳаракат қилишмайди. Уларнинг ҳам айби йўқ, зеро бунга уларни ҳеч ким ўргатмаган. Сиз ўзингиз ҳам улар билан суҳбатлашинг. Мана кўрасиз: улар мендан қолишмай сота бошлашади», - дея босиқлик билан маслаҳат қилди Барно.


«Тошкент» банкида 2 минг қалбаки доллар топилди\n11 May 17:30 Ҳодисалар\nБАНКОМАТ БОШ ПРОКУРАТУРА ВОҚЕА ТОШКЕНТ қалбаки пул сотувчилар қалбакилаштириш\nТошкентдаги банклардан бирида қалбаки пул сотганлар қалбаки 2000 долларни сўмга алмаштиришди.\n«Ипак йўли» банк раҳбарияти воқеа юзасидан Бош прокуратура ҳузуридаги Иқтисодий жиноятларга қарши курашиш департаментининг Яшнобод шаҳар бўлимига мурожаат қилди. Маълум бўлишича, Паркентская кўчасида жойлашган банкка тегишли банкоматдан қалбаки долларлар топилган.\nТерговга қадар ўтказилган текшириш натижасида фуқаро С.Ф. вабошқалар банкоматда ушбу пулларни алмаштирган.\nМазкур ҳолат юзасидан Жиноят кодексининг 176-моддаси (Қалбаки пуллар, аксиз маркалари ёки қимматли қоғозларни тайёрлаш, сотиш) билан жиноят иши қўзғатилган, дея хабар беради департамент.\nСурхондарё вилоятида бахтсиз ҳодиса натижасида оила вафот этди\nФирибгар маҳбусни озод қилиш учун 70 минг доллар талаб қилган


Севара Назархон қизининг туғилган кунини Лондонда нишонлади — видео - 30 Апреля 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2022-05-17, 6:57 PM\nГлавная / Bosh sahifa » 2022 » Апрель » 30 » Севара Назархон қизининг туғилган кунини Лондонда нишонлади — видео\nХонанданинг қизи совғаларидан бирини очган\nЎзбекистонда хизмат кўрсатган артист Севара Назархон қизи Иман Анварнинг туғилган кунини Лондонда нишонлади.\nХонанда Иманнинг совғаларидан бирини очганини кўрсатди. Қутичанинг ичида бир нечта ширинликлар бўлган. Иман Анвар уларнинг устига шам қўйиб, тилак айтиб ўчирган.\nСевара Назархон 1976 йил 23 декабрь куни Андижонда туғилган. Ўзбек эстрадасида Севара Назархон номи 1999 йилда кириб келди. Муҳаммад Юсуф шеърига басталанган «Юр муҳаббат» қўшиғи унга омад олиб келди. 2000 йилдаги илк «Кўргим келар» альбомидан жой олган қўшиқлари ҳамон катта аҳамиятга эга.\n2001 йил бошидаги «Тушим» ва «Унутгин» қўшиқларига ишланган клиплари ўзининг замонавийлиги билан барчанинг диққатини тортди. 2001 йил 31 август куни Мустақиллик майдонида бўлиб ўтган Истиқлолнинг 10 йиллик тантаналарида Муҳаммад Юсуф қаламига мансуб «Улуғимсан Ватаним» қўшиғини ижто этиб, ҳақиқий истеъдодини намоён этди.\nСевара Назархон узоқ вақтдан сўнг илк бор ўғли билан тушган суратни эълон қилганди. Хонанданинг ўғли Денгиз 1 март куни 14 ёшга тўлган. Шу муносабат билан Севара Назархон уни табриклаган. Шунингдек, фарзандини жуда яхши кўришини таъкидлаб, у билан тушган суратини жойлаган.\n«Денгиз жоним, баҳорнинг 1 кунида — 1 мартда Туғилган кунингиз билан табриклайман. Тангрига беҳисоб шукрлар айтаман! Сизга ҳаётингиз йўлида бу дунёдаги энг ёрқин дақиқаларни тилайман. Мен сиз билан фахрланаман — сиз доимо менинг юрагимнинг чемпионисиз. Ва мен сизга ишонаман, чунки сизда меҳрибон юрак ва ёрқин ақл бор-Машаллаҳ. Мен сизни севаман ва буни юрагимда ҳар куни миллион марта такрорлайман. Сиз менинг илҳомим ва дунёмсиз камтар ўғлим», — дейди хонанда.


Тушда соч курса туш табири соч батафсил малумот\nС - кириллча / Туш табири\nСоч тушда курса табири нима булади? Тушда сочларни кўришингизнинг умумий маъноси бу — тинчлик, руҳий илиқлик, ички уйғунликдир.\nШунга кўра тушда кўрган сочлар қанчалик қалин ва узун бўлса, сизнинг руҳий ўсишингиз шунча кўп бўлади.\nКалта соч турмаги сизнинг тўғри йўлдан адашишингиз мумкинлигидан огоҳлантиради. Тушда сартарошхона ёки гўзаллик салонига ташриф буюрганингиздан сўнг, сочингизни (махсус восита ёрдамида) тозалаб ташлаганлигингизни кўришингиз — сизга мавҳум бўлиб келаётган сирни очилишини ёки жумбоқни ечилиши яқинлашаётганлигини билдиради.\nТушда сочингизнинг ўрилганини кўрдингизми? Бу ҳолатда сиз узоқ сафарга йўл олишингиздан дарак беради шундай экан сафарга тайёрланинг.\nАммо тушда сочларингиз жуда ҳам чигал бўлиб у билан ҳеч нарса қилолмаганлигингизни кўрсангиз — сизн инсонларга ишонишни ўрганишингиз кераклигини англатади.\nТушда соч курса ванга табири бўйича\nПсихоаналитик тушларни талқин қилар экан сочларни эҳтирос билан боғлайди. Сочларнинг қанчалик узун бўлиши, сизнинг жинсий қобилиятингизга бўлган ишончингизни шунчалик баландлигини, қанчалик калта бўлса, интим доирангизга бўлган ишончингизда шунчалик мураккабликлар бўлади.\nОддий соч турмагини кўришингиз — жинсий ҳаётингиздан мамнун эканлигингизни англатади, серҳашам соч турмагини кўришингиз эса сизнинг тўла кучга эга эмаслигингиздан ҳижолат чекишингизнинг аксидир.\nТушда соч тараётганлигингизни кўришингиз — сиз ўз қўлингиз билан бой берган ишқий муносабатлардан афсусда эканлигингизни ифодалайди.\nТуш табири соч миллер табири бўйича\nБошқа туш табирини талқин этувчилардан фарқли ўлароқ, тушда оқарган сочларни кўриш ёмонлик белгиси дея саналмайди. У буни фақат донолик ва синчковлик белгиси деб билади.\nАгар тушда соч тарасангиз ёки уларни турмак қилсангиз, бу вазиятнинг тезда яхшиланишини билдиради.\nАммо тушда сиз сочларингизни жуда эҳтиёткорлик билан парвариш қилаётганлигингизни кўрсангиз — бу туш сизнинг кўп вақтингиз ва кучингизни иш фаолиятингизга сарфлашингизни англатиб, яқинларингиз ва қариндошларингиз сизнинг эътиборингиздан маҳрум бўлаётганликларини ифодалайди.\nТушингизда сочларингизни кесиб ташлаганлигингизни ва бу ишингизда қаттиқ пушаймонда эканлигингизни кўрдингизми? Катта жанжалларни кутинг, эҳтимол у фақат битта бўлмас.\nМушук тушда курса нима булади батафсил малумот


“Тўр”га тушган “балиқчилар”\n21 Май 2020 йил 192\nИчки ишлар органлари ходимлари томонидан ўтказилаётган “Тўр” тадбирлари давомида бир қатор қонунбузарликлар аниқланмоқда. Жумладан, Мирзачўл тумани, Ипак йўли ҚФЙ ҳудудида тўхтатилган “Эпика” автоулови юкхонасида 115 килограмм балиқ борлиги маълум бўлди.\nАвтоулов ҳайдовчиси - Мирзачўл туманининг Мустақиллик маҳалласида яшовчи, 1985 йилда туғилган И.И. балиқларни Тошкент вилоятининг Чиноз туманига сотиш учун олиб кетаётганлигини билдирган.\nТошкент - Термиз М-39 йўлининг Пахтакор тумани ҳудудидан ўтган 954-километрида тўхтатилган “Нексия” юкхонасида 180 килограмм балиқ борлиги аён бўлди. Фориш туманининг Хонбанди қишлоғида истиқомат қилувчи, 1986 йилда туғилган ҳайдовчи Ш.С. балиқларни Зафаробод тумани, Бирлик ҚФЙда яшовчи З.Ф.дан сотиб олганлигини айтди.\nЗафаробод тумани, Лолазор ҚФЙда яшовчи, 1988 йилда туғилган Н.М. бошқарувидаги “Урал” русумли мотоцикл кўздан кечирилганида эса ҳайдовчининг резина қайиқ, аккумулятор, электрқармоқ ва балиқ солишга мўлжалланган сават олиб кетаётганлиги маълум бўлди.\nУшбу ҳолатлар бўйича суриштирув ҳаракатлари олиб борилаётир.


Хитойлик полициячиларни «Том ва Жерри»даги усул орқали чув туширишди - Zamin.uz\nХитойнинг Чжецзян провинциясида полициячилар ҳуқуқбузарларга олдингига қараганда камроқ дуч кела бошлаганликларидан ҳайрон бўлган. Маълум бўлишича, бу тасодиф эмас: жиноятчилар полициячиларни кузатиш учун уларнинг машинасига GPS-трекер ўрнатган, деб хабар беради Esquire.\nGlobal Times’нинг ёзишича, «Том ва Жерри» мультсериалида учратиш мумкин бўлган айёр найрангни ҳуқуқ-тартибот органининг транспорт бўлимидагилар пайқаб қолган. Ушбу бўлим маҳаллий автомобилларни назорат қилиш, хавфсизликни таъминлаш ва юкларни ташиш билан боғлиқ жиноятларни тергов қилиш билан шуғулланади.\nПолициячиларга жиноят камайгандек туюлганига қарамай, маҳаллий аҳоли ноқонуний юк ташувлари бўйича шикоятлар билдиришни давом этган.\nШундан сўнг, полиция ходимлари патруль машиналарини текширишга қарор қилган ва иккита автомобилдан қонунбузарларга полициячиларнинг қаерда экани ҳақида маълумот бериб турган GPS-трекерларни топган.\nХитой ижтимоий тармоқлардаги айрим фойдаланувчилар жиноятчиларнинг жасурлигидан ҳайратга тушган бўлса, бошқалар ёмон ниятли кимсалар бу каби GPS-трекерларни осон сотиб олиши мумкинлигидан ташвишда.\n«Том ва Жерри» мультфильмининг бир сериясида Жерри Томга қонғироқ илишга уринади, бошқа бир эпизодда эса сичқон Том билан учрашганида итни чақириш учун қўнғироқдан фойдаланади. “Замин” янгиликларини “Youtube”да кузатиб боринг\nЯнгиликлар » Дунё » Хитойлик полициячиларни «Том ва Жерри»даги усул орқали чув туширишди


Франция президентлигига сайловнинг 1-босқичида Макрон ғалаба қилди\nФранция президентлигига номзод Эммануэль Макрон ва Ле Пен.\nФранция президентлигига сайловнинг 23 апрелда ўтказилган биринчи босқичида марказчи номзод Эммануэль Макрон деярли 24 фоиз овоз олиб, сайловнинг иккинчи босқичига чиқди.\nСайловчиларнинг 21,5 фоиздан кўпроқ овозини олган миллатчи партия раҳбари Ле Пен сайловнинг 7 май куни ўтадиган иккинчи босқичида Макроннинг рақиби бўлади.\nОвозларнинг 99 фоизи санаб бўлингандаги маълумотлар мана шундан дарак бермоқда.\nМакрон 23 апрель куни сўзлаган нутқида сайловнинг 2-босқичида ҳам ғалабага эришишига ишончи комил эканини айтди:\n- 15 кундан сўнг мен сизларнинг президентингиз бўлмоқчиман. Мен Франциядаги барча одамларнинг, миллатчилар таҳдидига қарши барча ватанпарварларнинг президенти бўламан, - деди Макрон.\nСайловда номзод сифатида иштирок этган Франция собиқ бош вазири Франсуа Фийон деярли 20 фоиз, ўта сўлчи Жан Люк Меленхен 19,5 фоиз овоз олган.\nИжтимоий сўровлар натижаларига қараганда, Макрон сайловнинг 2-босқичида 62-64 фоиз, Ле Пен эса 36-38 фоиз овоз олиши мумкин.


Россиялик телебошловчи Владимир Познер Қозоғистон президентидан интервью олади\n16:34 / 09.07.2015\nРоссиялик телебошловчи ва журналист Владимир Познер Қозоғистон президенти Нурсултон Назарбоевдан интервью олмоқчи. Бу ҳақда Познер анъанавий тарзда барча саволларга жавоб берадиган Москвадаги ресторанлардан биридаги учрашув пайтида маълум қилди, деб хабар берилмоқда Познернинг сайтида.\nСаволлардан бири Нурсултон Назарбоев шахси билан боғлиқ бўлди. “Мен Сизнинг Қозоғистон президенти ҳақидаги фикрингизни билмоқчи эдим. Агар сиз ундан интервью олганингизда ундан нималарни сўраган бўлардингиз?” деб савол берилди Познерга. Познер Назарбоевдан кузда интервью олишини маълум қилди.\n“Мен ундан интервью оламан. Менимча, кузда. Бу нозланиш эмас, шунчаки мен сизга у билан нима ҳақда суҳбатлашишимни айтмайман. У ёки бу ҳолатда бу унга исталган кўринишда – бузилган ёки аниқ ҳолатда етиб бормаслиги учун буни олдиндан айтишга ҳожат йўқ. Мен уни жуда юқори баҳолайман. У, шак-шубҳасиз, атоқли давлат арбоби. Буни ҳамма ҳам тушунмайди. У жуда ақлли, донишманд деб айтган бўлардим. Ҳа, албатта унга ҳокимият ёқади, бироқ у унга шунчаки ҳокимият каби қарамайди. У нимани исташини билади. Унда келажакни муайян тарзда англаш ҳисси мавжуд. Умуман ҳозирда кўпчилик етакчилар ўз бурунларидан тахминан 50 см узоқни кўра оладилар. Назарбоев бўлса анча узоқроқни кўра олади. Шунинг учун мен у ҳақда юқори фикрдаман. Менга Назарбоев билан суҳбатлашиш жуда қизиқарли бўлади. Мен у рози бўлишини биламан. Кўрамиз бундан нима чиқаркин”, деб айтди Познер.


Ер усти ҳалқа метроси нафақат йўловчи ташишда, балки тадбиркорликни ривожлантиришда ҳам қўл келади - Халқ сўзи\n21:44 11 Сентябр 2020 Иқтисодиёт\nМетро аксарият давлатларда бор ва у қулай ҳамда тезкор транспорт воситаси сифатида, аллақачон, йўловчилар эътиборига тушиб улгурган. Нафақат пойтахтимиз, балки мамлакатимиз аҳолиси фахри ва ғурури ҳисобланган Тошкент метрополитени ҳам ўтган даврда жадал равишда ривожланди. Тармоқнинг янги йўналишлар ҳисобига кенгайиши, шубҳасиз, аҳолига янада қулайлик яратмоқда.\nЯқинда фойдаланишга топширилган Тошкент ер усти ҳалқа метро линиясининг биринчи босқичи — Дўстлик-2— Қўйлиқ йўналиши қуриб битказилди. Метронинг ушбу қисмида 7 та бекат барпо этилган бўлиб, янги йўналишнинг узунлиги 11,5 километрни ташкил қилади.\nУшбу йўналишда 30 августдан бошлаб йўловчилар ташила бошланди. Метро нафақат шу атрофда истиқомат қилувчи аҳоли учун, балки шаҳар меҳмонлари учун ҳам ўзига хос сайр транспортига айланган, десак, хато бўлмайди.\nПрезидентимизнинг 2017 йил 19 майдаги қарори асосида «Боштранслойиҳа» АЖ лойиҳаси асосида пудратчи «Кўприкқурилиш» трести” УК тизимидаги 13 ва 67-Кўприкқурилиш отрядлари томонидан барпо этилган ушбу линияда айни пайтда ҳар бири 4 та вагондан иборат тўртта поезд қатнамоқда.\nБекатларда тўхташ вақти 15 сония, масофани босиб ўтиш вақти эса 19 дақиқани ташкил этади.\nЭътиборли жиҳати, бугунги кунда ер усти метросидан нафақат транспорт воситаси, балки унинг пастки қисмида замонавий савдо ва хизмат кўрсатиш шохобчаларини ташкил этиш, ободонлаштириш ва кўкаламзорлаштириш мақсадларида ҳам фойдаланиш мумкин. Ҳозир ушбу йўналишдаги ишларга ҳам секин-аста киришилмоқда. Бу хусусда куни кеча оммавий ахборот воситалари вакиллари учун ташкил этилган пресс-тур давомида айтиб ўтилди.\n— Хабарингиз бор, Ватанимиз мустақиллигининг 29 йиллиги арафасида шаҳримизда янги, замонавий ва ноёб бўлган ер усти метросининг Яшнобод тумани ҳудудидан ўтувчи етти станциядан иборат 11,6 километрлик линияси ишга тушди, — дейди Яшнобод тумани ҳокими Бахтиёр Раҳмонқулов. — Бу линия Яшнобод, Бектемир ва бошқа қўшни туманлар, умуман, шаҳримиз аҳли учун жуда қулай шароит яратиб берди.\nБундан ташқари, биз қурилиш бошланган дастлабки пайтларда метронинг тагида инфратузилмани яратиш, бу орқали аҳолига янада қулайликлар, масалан, одамларнинг ҳордиқ чиқариши, сайр қилиши учун шароитлар яратиш, савдо нуқталарини ташкил этиш борасида бир қатор ишларни амалга ошириб келяпмиз. Жумладан, дунё тажрибасини ўрганиб чиққанимизда, Берлин, Токио, Сюрих каби шаҳарлар ер усти метроларида шунга ўхшаш мажмуалар яратилган. Яъни бундай амалиёт бир қатор ривожланган давлатларда мавжуд.\nШундан келиб чиқиб, 11 километрдан ортиқ жойни 6 та лотга бўлиб чиқилди. Бунинг натижасида тадбиркорлар учун жами 153 161 кв. метр жой ҳосил бўлди.\nШу ўринда савол туғилиши мумкин. Хўш, ер қандай ажратилади? Бу Вазирлар Маҳкамасининг 2019 йил 20 декабрдаги «Тадбиркорлик ва шаҳарсозлик фаолиятини амалга ошириш учун бўш турган ер участкаларини бериш тартиб-таомилларини янада такомиллаштириш чора-тадбирлари тўғрисида»ги қарорига асосан, аукцион “YERELEKTRON” автоматлаштирилган ахборот тизими орқали амалга оширилади.\nЛойиҳанинг техник-иқтисодий асослантирувчи ҳужжатлари ишлаб чиқилиб, якунига етказилгандан сўнг ўрнатилган тартибда тегишли ташкилотлар билан келишилган ҳолда тасдиқланади. Шунингдек, оммавий ахборот воситалари орқали тегишли маълумотлар бериб борилади.\nСавдолар очиқ ва шаффоф ташкил этилади ҳамда унда ҳар бир тадбиркор иштирок этиши, ўз лойиҳаларини тақдим этиши мумкин. Савдолар 1 декабрдан йўлга қўйилиши режалаштирилмоқда. Демак, ишини ривожлантирмоқчи ёки бизнес бошламоқчи бўлган ишбилармонлар учун яна бир имконият яратилмоқда...\nСергели линияси йил охиригача қуриб битказилади\nТошкент ер усти ҳалқа метроси ҳақида гап кетганда, унинг Сергели йўналиши ҳақида ҳам алоҳида тўхталиб ўтиш жоиз. Зеро, ушбу линиянинг ҳам аҳамияти катта.\nАйни пайтда юқори сифат ва жадаллик билан барпо этилаётган Сергели йўналиши тўлиқ ер устидан ўтади. Бу билан ҳамиша серқатнов ва фаол ҳаракатга янада муносиб ҳисса қўшилади.\nПресс-тур давомида ушбу линиядаги бунёдкорлик ишлари билан ҳам яқиндан танишдик.\n— Бугунги кунда ушбу линиядаги ишлар жадаллик билан давом эттирилмоқда, — дейди «Ўзбекистон темир йўллари» АЖ раиси Ҳусниддин Ҳосилов. — Яъни темир-бетон ишлари тўлиқ бажариб бўлинди. Айни пайтда йўлнинг устки қисми, яъни рельсларни пайвандлаш ва маҳкамлаш ишлари олиб борилмоқда.\nШуни алоҳида айтиш керакки, бунда рельсларни жойлаштириш ҳам катта аҳамият касб этади. Чунки поездлар ҳаракатланганда қанчалик тебраниш кам бўлса, йўловчига ҳам, инфратузилмага ҳам шунча яхши.\nРельслар тагига майдаланган тош ташланяпти. Бунинг ҳам сабаби бор. Яъни очиқ ҳавода шпалларни тез-тез алмаштириб туриш талаб этилади. Агар тош ўрнига бетон ишлатилса уни бутунлай бузишга тўғри келган бўларди. Бу эса ўз навбатида ҳаракатни бутунлай тўхтатишни тақозо этади. Майдаланган тошда эса бунга ҳожат қолмайди. Шунингдек, тош поездлар ҳаракати давомида конструкцияга таъсирини ҳам камайтириши билан аҳамиятли.\n...Метро шаҳарнинг ривожланиш режалари, йўловчилар оқими, турар-жой мавзелари, ишлаб чиқариш, савдо ва дам олиш масканлари жойлашуви, муҳандислик-геологик шароитларни инобатга олган ҳолда қурилмоқда. Унинг Сергели линияси лойиҳаси шу йил охиригача якунига етказилади. Демак, яқин орада пойтахтимиз аҳли ва меҳмонлари яна бир транспорт ечими хизматидан баҳраманд бўла бошлайди.\nАлихан УТАРБЕКОВ (суратлар)


Ҳаким Назир. Устозга ёқмаган бир сўз... (2007) - www.ziyouz.uz\nБош саҳифа МатбуотҲозирги давр матбуотиҲаким Назир. Устозга ёқмаган бир сўз… (2007)\nҲаким Назир. Устозга ёқмаган бир сўз… (2007)\n← Аввалги Аввалги Йўлдош Солижонов. Деталлар тилга кирганда (2007)\nКейинги → Кейинги: Абдулла Орипов. Навоийни англаш (2007)


"QO’QON 1912" профессионал футбол клуби » Фарғонада финалга тайёргарлик авжида\nФарғонада финалга тайёргарлик авжида\nМаълумки, 28 октябрь куни Фарғонадаги “Истиқлол” стадионида Ўзбекистон Кубоги финали бўлиб ўтади. Ҳал қилувчи баҳсда Тошкентнинг “Пахтакор” ва Олмалиқнинг АГМК клублари куч синашишади. Айни дамда ушбу учрашувни юқори савияда ўтказиш учун Фарғонада катта тайёргарлик кўрилмоқда. Мамлакат кубогининг финал учрашувига мезбонлик қилиш бу жуда шарафли бўлиш билан бирга катта масъулиятни ҳам талаб этади. Шуни яхши ҳис этган вилоятимиз раҳбарлари мазкур учрашувни аъло даражада ўтказиш учун кенг куламдаги ишларни амалга оширишмоқда.\nХусусан, Фарғона вилояти футбол ассоциацияси ходимлари тиним билишмаяпти.\nОчиғини тан олиш лозим, кубок финалида вилоятимизнинг бирорта жамоаси йўқлиги мухлислар ташрифига таъсир кўрсатиши мумкин. Лекин бир нарсани унутмаслик керак, бундай ўйинлар ҳар доим ҳам бўлавермайди.\nШунинг учун мухлисларга 28 октябрь куни “Истиқлол” стадионига ташриф буюришларини тавсия этамиз. Шу куни Фарғонада катта футбол байрами бўлади.\nКелинг, кўринг, завқланг. Фарғонада катта футбол. Бунақаси ҳали бўлмаган.\nДемак, 28 октябрь Фарғона “Истиқлол” стадиони. Ўзбекистон кубоги финал учрашуви. Ўтказиб юборманг!


“Сўзананинг туғилиши” - Каримов Фондининг ўзбек каштачилигининг мумтоз усул ва услубларини сақлаб қолишга бағишланган кўргазма лойиҳаси - Lola Karimova\n“Сўзананинг туғилиши” - Каримов Фондининг ўзбек каштачилигининг мумтоз усул ва услубларини сақлаб қолишга бағишланган кўргазма лойиҳаси\n“Сўзананинг туғилиши” – Каримов Фондининг ўзбек каштачилигининг мумтоз усул ва услубларини сақлаб қолишга бағишланган кўргазма лойиҳаси\nКаримов Фондининг навбатдаги кўргазма лойиҳаси – ўзбек каштачилигининг мумтоз усул ва услубларини сақлаб қолиш ҳамда уларни ижодий такомиллаштиришга бағишланган “Сўзананинг туғилиши” номли кўргазмани тақдим этамиз.\nБу гал томошабинлар эътиборига Тошкент каштадўзлик анъаналарига қайта ҳаёт бахш этаётган атоқли каштадўз Мадина Қосимбоеванинг ижоди ҳавола этилади.\nТошкент сўзанасининг ўзига хослиги мато юзаси тўлиғича манзара ва нақшу нигор билан қопланишидадир. Намойишга қўйилган асарларда Тошкентда “ой палак” ҳамда “юлдуз палак” дея шоирона ном билан аталган сўзанани яратишнинг қизиқарли, айни чоқда, мураккаб жараёни акс этади.\nКўргазма 2018 йил 26 октябрдан 16 ноябрга қадар Тошкент фотосуратлар уйида бўлиб ўтади. Манзил: Тошкент ш., Истиқбол кўч., 4 уй. Иш вақти: 10.00 дан 17.00 гача.\n“Сўзананинг туғилиши” Каримов Фондининг Ўзбекистон маданий меросини тарғиб қилишга қаратилган учинчи кўргазма лойиҳасидир.\n2017 йил июнь ойида Тошкент шаҳрида ипакчилик санъатини кенг тарғиб қилиш мақсадида ташкил этилиб 18 кун давом этган “Авлодларни боғловчи ришта” номли кўргазма бўлиб ўтган эди. Кўргазмада Марғилон атоқли усталарининг мероси ва замонавий ижод маҳсуллари намуналари намойиш этилган эди.\n2017 йил декабрь ойида, унутилиб бораётган ўзбек читгарлиги санъатини тиклашга ва ривожлантиришга бағишланган кўргазма лойиҳаси Каримов Фонди томонидан тақдим этилган эди.\nКаримов Фонди Ўзбекистоннинг бой ва бетакрор тарихий-маданий ҳамда адабий меросини асраб-авайлаш ва авлодларга тўкис етказиш мақсадида юртимизда ва хорижда бир қатор чора-тадбирлар, жумладан, концерт, экспозиция ва кўргазмалар ташкил этади. Фонд, шунингдек, Ўзбекистон ва чет эл давлатларининг маданият, санъат ва илм-фан арбоблари орасида маданий, илмий ва таълим соҳаларидаги ҳамкорликни қўллаб-қувватлайди.


“Ҳумо” бош мураббийи: Мен ўзбекман! / Olamsport.com\n24 окт 10:36\n“Ҳумо” бош мураббийи: Мен ўзбекман!\nТеглар : ХоккейҲумоЕвгений Попихин\nХабар берганимиздек, кеча “Ҳумо” хоккей жамоаси ўз майдонида Воронежнинг “Буран” клубини йирик 6:2 ҳисобида доғда қолдиганди.\nОлий хоккей лигаси (ВХЛ) доирасидаги ушбу учрашувдан сўнг ўтказилган матбуот анжуманида ҳар икки жамоа бош мураббийлари журналистларни қизиқтирган саволларига жавоб қайтаришди.\nЭътиборингизга “Ҳумо” жамоаси бош мураббийи Евгений Попихин иштирокида ўтган матбуот анжуманини тақдим этамиз.\n- Гарчи учрашувда йирик ҳисоб қайд этилган бўлса-да, ўйин биз учун осон кечмади, - дея баҳс ҳақида фикр билдира бошлади Попихин. - Ўйинга жиддий тарзда тайёргарлик кўргандик. Рақиб иштирокидаги баҳсларини томоша қилиб, ўрганган эдик. “Буран” кучли ва яхши шаклланган жамоа. Дастлабки икки бўлим тенг курашлар остида кечди. Рақиб дарвозасини ишғол қилиб олганимиз яхши бўлди. Тўртинчи голимизни урганимиздан кейин бу ўйин бизники эканлигига шубҳа қолмади. Шундан кейин ёшларга ҳам имконият тақдим этдик. Энг муҳими, жуда муҳим ўйинда ғалаба қозондик. Йигитларга ўйин учун юз фоиз борларини берганлари учун раҳмат айтаман.\n- Михаил Анисинни таклиф қилиш кимнинг ғояси эди? Унинг бугунги ўйинидан кўнглингиз тўлдими?\n- Менимча, уни ким чақиргани муҳим эмас. Муҳими, у ҳозир биз билан. Бу унга ўзини кўрсатиш учун берилган имконият эканини жуда яхши билади. У яхши спортчи ҳамда хоккейни яхши кўради. Мен унинг имкониятларини яхши биламан. Минскнинг “Динамо” клубида ишлаб юрган кезларим Москванинг “Динамо”сига қарши ўйнаганмиз. Ўшанда Миша “Динамо” шарафини ҳимоя қиларди ва ўша 2012 йилда улар чемпион бўлишган. Плей-оффдаги учрашувда бизни шунчаки “сочиб” ташлашганди. Анисин эса ўйиннинг энг яхши хоккейчиси деб топилган эди. Катта тажрибага эга экани шундоққина ҳаракатларидан кўриниб турибди. Ўзи ҳам хушчақчақ йигит. Аренага келган мухлисларни жонлантириб юбора олади. Ўйлашимча, бу яхши трансфер бўлди. У бу ерга ишлаш, меҳнат қилиш учун келган.\n- Кетма-кет иккинчи уй ғалабаси. Жамоа ўйинида ўзгариш бўлгани кўриниб турибди. Тўрттала таркиб ҳам бирдек ўйнай бошлаган. Бугун Денис Мошаров, Антон Богацкий ва яна бир янги ўйинчи Арслан Ахметянов яхши таассурот қолдиришди. Айнан тўртинчи звено ўйини ҳақида қандай фикрдасиз?\n- Ахметяновга баракалла дейман. Бошқа нима ҳам дердим. Муҳим голни киритди. Ҳа, чемпионат пешқадамлари, Санкт-Петербургнинг “СКА-Нева” ва “Динамо” клубларига қарши кечган учрашувларда асосан етакчиларга суяндик. Таваккал қила олмасдик. Рақибларнинг савияси умуман бошқача. Уй ўйинида эса ёшлар умуман бошқача ҳаракат қилишди. Ахметянов ҳам ўзига тақдим этилган имкониятдан фойдаланиб қолди.\n- Аренадаги умумий муҳит ва мухлисларнинг қўллаб-қувватлаши ҳақида нима дея оласиз?\n- Кундан-кунга, ўйиндан-ўйинга мухлисларнинг қўллаб-қувватлаши ошиб бормоқда. Таксида қаердансиз деган саволларга кўп дуч келяпман ва албатта ўзимни таништирганимдан кейин хоккей мавзусида суҳбат бўлади. Уларга мен ўзбекман деб жавоб бераман. Қанқасига ўзбексан дейишади. Шундай, москвалик ўзбекман деб жавоб қайтараман ва уларни “Ҳумо Арена”га таклиф қиламан.


ЎЗБЕКИСТОН ДУНЁ МИҚЁСИДА ТЎҚҚИЗИНЧИ\nХитойнинг Ухань шаҳри мезбонлик қилган VII Бутунжаҳон армия ўйинлари якунланди. Унда дунёнинг 109 та мамлакати вакиллари иштирок этиб, 27 та спорт тури бўйича ғолиблик учун ўзаро кураш олиб боришди. Юртимиз ҳарбий спортчилари ушбу йирик мусобақанинг дзюдо, бокс, таэквондо, теннис ва енгил атлетика бўйича баҳсларида қатнашиб, 8 та олтин, 8 та кумуш, 6 та бронза, жами 22 та медални қўлга киритди ва умумжамоа ҳисобида 9-поғонадан жой олди.\nЮртимиз ҳарбий спортчилари бундан 12 йил олдин Ҳиндистонда ўтказилган IV Бутунжаҳон армия ўйинларининг бешта спорт тури бўйича баҳсларида қатнашиб, 5 та олтин, 2 та кумуш ва 7 та бронза медални қўлга киритган ҳамда умумжамоа ҳисобида 101 давлат ўртасида 7-ўринни эгаллаганди. Албатта, бу жуда юқори натижа. Бу сафар ҳам ҳарбий спортчиларимиз ушбу йирик мусобақанинг бешта тури бўйича баҳсларида иштирок этди. Қизиғи, бу сафар медалларимиз кўпроқ бўлди, аммо умумий якунда 9-ўрин. 2007 йили боксчиларимиз IV Бутунжаҳон армия ўйинларининг 4 та олтин ва 2 та бронза медалини қўлга киритиб, умумжамоа ҳисобида 1-ўринни эгаллаган бўлса, бу сафар таэквондочиларимиз VII Бутунжаҳон армия ўйинларида 4 та олтин, 3 та кумуш, 3 та бронза медалга сазовор бўлиб, умумжамоа ҳисобида энг юқори поғонадан жой олди.\nVII Бутунжаҳон армия ўйинларининг дзюдо бўйича беллашувлари хусусида аввал хабар берган эдик. Дунёнинг 57 давлатидан жами 350 нафар (232 эркак, 118 аёл) ҳарбий спортчи иштирокида кечган баҳсларда юртимизнинг 4 нафар аёл, 8 нафар эркак, жами 12 нафар дзюдочиси қатнашди. Ўзбекистон дзюдо терма жамоаси VII Бутунжаҳон армия ўйинларининг 2 тадан олтин, кумуш ва бронза, жами 6 та медалини қўлга киритди. Бундан 12 йил олдин дзюдочиларимиз IV Бутунжаҳон армия ўйинларининг биттадан олтин, кумуш ва бронза, жами 3 та медалига эгалик қилишганди, бу сафар аввалгисидан икки баравар юксак натижа қайд этилди.\nҲарбий бокс терма жамоамиз Бутунжаҳон армия ўйинларига иккинчи таркибда борди, яъни яқинда бўлиб ўтган жаҳон чемпионатида қатнашиб, терма жамоамизнинг дунё миқёсида 1-ўринни эгаллашига катта ҳисса қўшган етакчи чармқўлқоп усталаримизга дам берилди ва Хитойдаги натижалар ҳам шунга яраша бўлди.\nУхань шаҳрига боксчиларимиз мураббийлар Илёс Раҳимжонов ва Уйғун Сиддиқов етакчилигида қуйидаги таркибда борди: Нодир Мирзааҳмедов (-49 кг), Аброр Қодиров (-52 кг), Абдулҳай Шораҳматов (-56 кг), Шунқор Абдурасулов (-60 кг), Жаҳонгир Расулов (-64 кг), Билолбек Мирзараҳимов (-69 кг), Саиджамшид Жаъфаров (-75 кг), Козимбек Мардонов (-81 кг), Мадияр Саидраҳимов (-91 кг) ва Обиджон Тоҳиров (+91 кг). Ушбу чармқўлқоп усталаримиздан 4 нафари VII Бутунжаҳон армия ўйинларининг финалига қадар етиб борди ва олтин медаль учун жанг қилди. Ҳал қилувчи баҳсда Козимбек Мардонов Миср терма жамоаси аъзоси Ораби Абдулраҳмонни 5:0 ҳисобида мағлуб этди. Мадияр Саидраҳимов эса қозоғистонлик Абзал Қуттибековга қарши рингга чиқди ва 1-раунддаёқ рақибини нокаутга учратди. Шунқор Абдурасулов ҳамда Билолбек Мирзараҳимов эса финал баҳсида рақибларига имкониятни бой бериб қўйишди ва кумуш медаль билан кифояланишди. Боксчиларимиз VII Бутунжаҳон армия ўйинларининг 2 та олтин ва 2 та кумуш медалига эгалик қилишди.\nТеннис бўйича баҳсларда 4 нафар вакилимиз қатнашди – Сабина Шарипова, Ясмина Каримжонова, Жўрабек Каримов, Сергей Фомин. Улар орасида Шарипова учун баҳслар муваффақиятлироқ бўлди. Сабина яккалик баҳслари финалида хитойлик рақибаси Хинюн Ханга 1:6, 7:6, 0:6 ҳисобида имкониятни бой бериб қўйди ва кумуш медалга эга чиқди. Шарипова жуфтлик баҳсларида Ясмина Каримжонова билан биргаликда қатнашиб, яна совриндор бўлди. Бронза медаль учун баҳсда теннисчиларимиз польшалик рақибалари – Зузанна Вилк/Марта Лесняк жуфтлигини 6:0, 6:2 ҳисобида мағлуб этишди.\nЭркаклар ўртасидаги яккалик баҳсларда қатнашган Сергей Фомин ҳам Хитойдан совриндор бўлиб қайтиши мумкин эди. Бироқ у бронза медаль учун кечган баҳсда ҳиндистонлик Шрирам Балажига 2:6, 3:6 ҳисобида ютқазиб қўйди.\nVII Бутунжаҳон армия ўйинларида юртимизнинг 16 нафар таэквондочиси қатнашди. Тўрт кун давом этган баҳслар мобайнида 10 нафар таэквондочимиз шоҳсупага кўтарилди. Аёл таэквондочиларимиз мусобақада муваффақиятлироқ қатнашишди – қўлга киритилган 10 та медалнинг 6 таси уларга тегишли бўлди, эркаклар 4 та медалга эгалик қилишди.\nАёллар ўртасидаги мусобақанинг ўз вазн тоифалари бўйича баҳслари якунида вакилларимиздан Мадинабону Маннопова (-49 кг), Чарос Қаюмова (-53 кг), Светлана Осипова (+73 кг) олтин, Динорахон Мамадибрагимова (-57 кг) ва Нигора Турсунқулова (-67 кг) кумуш, Феруза Содиқова (-62 кг) бронза медални қўлга киритди. Эркаклар ўртасидаги баҳслар якунида ҳамюртларимиздан Улуғбек Рашитов (-58 кг) олтин, Сардор Тоиров (-68 кг) кумуш, Отабек Турғунбеков (-54 кг) ва Ниёз Пўлатов (-63 кг) бронза медалга сазовор бўлди. Энг муҳими, таэквондо мусобақаларида 4 та олтин, 3 та кумуш, 3 та бронза, жами 10 та медални қўлга киритган Ўзбекистон терма жамоаси умумжамоа ҳисобида 1-ўринни қўлга киритди!\nУхань шаҳрига бир неча номдор енгил атлетикачиларимиз ҳам борган эди. VII Бутунжаҳон армия ўйинлари улар учун омадсиз якунланди. Вакилларимиздан Надья Дўсанова медаллар учун курашишга яқин борди. Бироқ финал баҳслари ҳамюртимиз учун муваффақиятсиз якунланди.\nШундай қилиб, Хитойнинг Ухань шаҳри мезбонлик қилган, дунёнинг 109 та мамлакати вакиллари иштирок этган 27 та спорт тури бўйича ғолиблик учун ўзаро кураш олиб борилган мусобақанинг фақат дзюдо, бокс, таэквондо, теннис ва енгил атлетика бўйича баҳсларида қатнашган Ўзбекистон терма жамоаси VII Бутунжаҳон армия ўйинларининг 8 та олтин, 8 та кумуш, 6 та бронза, жами 22 та медални қўлга киритди ва умумжамоа ҳисобида 9-поғонадан жой олди.


2. Қизилқумда учрайдиган камёб эндемик ўсимлик.\nИлдизи шолғомсимон. Пояси тик, юқори қисми шохланган, момиқ тукли, баландлиги 30 см. Барглари тўмтоқ тишчали, иккала томони оқиш тукли. Гуллари бандсиз, 1 тадан гулолди баргларнинг қўлтиғида жойлашган. Косачаси қўнғироқсимон, пуфаксимон, узунлиги 15–20 мм, қалин тукли. Гултожи оқ, пастки лаби сариқ, узунлиги 22–25 мм. Ёнғоқчасининг учи қалин тукли.\nНавоий вилояти: Ёмонқум, Баткакум, Аяқағитма булоғи атрофи, Узунқудуқ, Янгиқудуқ ва Ауманзада тарқалган.\nМустаҳкамланган қумларда ва қолдиқ тоғларнинг увоқларида ўсади.\n200 га яқин туплари борлиги аниқланган.\nКўп миқдорда чорва боқилиши туфайли қисқариб кетган.


Қорақалпоғистонда Олий суд судьялари сайёр қабул ташкил этди- Kruz.uz\nҚорақалпоғистонда Олий суд судьялари сайёр қабул ташкил этди\n00:00, 02.11.2018 1087 0 Жамият\nЎзбекистон Республикаси Олий суди раисининг ўринбосари Холмўмин Ёдгоров бошчилигида Олий суд судьялари Қорақалпоғистон Республикасида сайёр қабуллар ташкил этди. Уч кун давомида қорақалпоғистонлик судьялар билан бирга Нукус шаҳри, Чимбой, Қўнғирот, Беруний туманларида фуқаролар қабул қилинди. Уларнинг мурожаатлари тегишли тартибда ўрганиб чиқиш учун назоратга олинди, дея UzA'га асосланиб "Daryo" ёзмоқда.\nОзодликдан маҳрум қилиш жазосига судланган 7 нафар шахсни тегишли муассаса томонидан келтирилган тақдимнома асосида уларни муддатидан илгари озод қилиш ва тайинланган жазоларни енгилроқ жазо тури билан алмаштириш билан боғлиқ материаллар ҳам кўриб тамомланди. Тўрт нафар шахсга нисбатан суд ҳукми билан озодликдан маҳрум қилиш билан боғлиқ бўлмаган жазолар тайинланиб, суд залидан қамоқдан озод қилинди.\nЧимбой туманида жойлашган «Мурувват» ногиронлар интернат уйида хайрия тадбири ўтказилиб, 215 нафар кишига хайрия дастурхони ёзилиб, уларга кийим-кечаклар туҳфа этилди.\nЭлликқалъа туманидаги Гулдурсун овул фуқаролар йиғинида истиқомат қилувчи ижтимоий ҳимояга муҳтож, кам таъминланган оила вакили Сапаргул Шониёзовага ногиронлик аравачаси топширилди.\nОлий судсайёр қабулҚорақалпоғистон


Ўшда туркий тилли давлатлардан келган шоирлар Насимийнинг 650 йиллигини нишонлади\n01 декабр 2020, Тошкент вақти: 14:26\nЎшда ўтказилган тадбир.\nҚирғизистоннинг Ўш шаҳрида туркий тилли шоирлар иштирокида 20 май куни шеърият кечаси ўтказилди.\nОзарбайжон мумтоз адабиётининг машҳур вакили Насимийнинг 650 йиллигига бағишланган шеърият кечасида Туркия, Озарбайжон, Ўзбекистон, Македония, Қозоғистон, Ёқутистон, Бошқирдистон ва Қирғизистондан келган шоирлар шеър ўқиб, ижодий тажрибалари билан ўзаро ўртоқлашдилар.\nМазкур тадбир ТУРКСОЙ ташкилотининг ташаббуси билан ўтказилди. Тадбирда ташкилот бош котиби Дюсен Касеинов иштирок этди.\nЎш шаҳри бу йил ТУРКСОЙ ташкилоти томонидан турк дунёсининг маданий пойтахти деб эълон қилинган эди. Шу муносабат билан 20-21 апрель кунлари Ўшда бу мақомнинг тақдимоти маросими бўлиб ўтган.\nМазкур тадбирга турк тилли мамлакатлар, жумладан, Ўзбекистондан ҳам делегатлар келган.


Барак Обама хотира китобини ёзса, қанча ишлаб топиши мумкинлиги маълум қилинди\nАҚШ собиқ президенти Барак Обама ўз хотиралар китоби учун 20 миллион АҚШ доллари олиши мумкин. Бу ҳақда International Creative Management Partners агентлиги нашриёт гуруҳи раҳбари Эстер Ньюберг The Hollywood Reporter журналига маълум қилди. У кино, телевидение, мусиқа, адабиёт ва кўнгилочар соҳалардаги ижодкор кишилар билан ишлайди.\n"Обаманинг хотиралар китоби бошқа барча президентларникига қараганда анча қимматроққа баҳоланиши аниқ", - деди у.\nПринстон университети тарихчиси Жулиан Зелизер ҳам шу фикрда. У АҚШдаги президентлик институтини ўрганади.\nУнинг фикрича, Обамага барча президентларга қараганда қизиқиш кучлироқ. “Баракка ундан нафратланувчи консерваторлар ҳам, унинг ишларидан ҳайратга тушиб, қувонувчи либераллар ҳам катта қизиқиш билдиради”, - деди у. Зелизернинг тахминича, Обамага китоби учун Билл Клинтон ёки кичик Жорж Бушдан кўпроқ маблағ таклиф этишлари аниқ.\nБуш 2010 йилда нашрдан чиқарилган “Ҳал қилувчи қарорлар” китоби учун 7 миллион доллар ҳақ олганди. Клинтон эса барча Америка собиқ президентлари учун рекорд саналган 15 миллион долларни “Менинг ҳаётим” хотира китоби учун олган. У 2001 йилда 2,2 миллион нусхада тақдим этилган.\nThe Hollywood Reporter’нинг таъкидлашича, Обамага китоб ёзишда унга нутқлар тайёрлаш бўйича собиқ ёрдамчиси Коди Кинан ёрдам беради. Собиқ президент аввалроқ хотира китоби устидаги ишни “энг устувор вазифа” деб атаганди.\nЖурнал, шунингдек, китобни Мишель Обама ҳам ёзиши мумкинлигини маълум қилган. Ньюбергнинг фикрича, у Ҳиллари Клинтондан ҳам кўпроқ маблағ ишлаб топиши мумкин. Клинтон хоним “Жонли тарих” автобиографияси учун 8 миллион долларга эга бўлганди.


"Локомотив" - АГМК беллашуви олдидан статистика\n8 декабрь, 2020, 12:05\nТеглар:Ўзбекистон кубоги | Локомотив | АГМК\nЎзбекистон кубогидаги янги рақибга қарши ўйин превьюси\nАГМК Ўзбекистон кубоги доирасида Тошкентнинг "Локомотив" жамоасига қарши нимчорак финал ўйинини ўтказади. Олмалиқликлар матбуот хизмати учрашувга оид маълумотларни тақдим этди.\nЎйин қуръа натижасига кўра меҳмонда ўтади. Эътиборга молик тарафи, бу икки жамоалар Ўзбекистон кубоги доирасида илк маротаба тўқнаш келмоқда. Бунга қадар, АГМК ва "Локомотив" миллий чемпионат ва Ўзбекистон суперкубогида баҳс юритган.\nЎзаро ўйинлар статистикасига кўра, ўтказилган 26 ўйинда "Локомотив" 17 ғалабани тантана қилган, АГМК эса 5 маротаба "темирйўлчилар"дан устун келган. Қолган 4 беллашувда ғолиб номи аниқланмаган. Тўплар нисбати: 52-30, "Локомотив" фойдасига.\nЖорий мавсум олмалиқликлар "Локомотив" билан икки маротаба тўқнаш келиб, марказлаштирилган ҳолатда ўтказилган биринчи давра баҳсида 3:1 ҳисобида ғалаба қозонган бўлса, "Локомотив" уйидаги беллашувда мезбонлар 2:1 ҳисобида ютди.\nАГМК 2004 йилдан эътиборан, мамлакат кубоги мусобақасида иштирок этиб келмоқда. Олмалиқ жамоаси кубокдаги ўтказилган жами 44 ўйинда 17 ғалаба, 9 дуранг ва 18 мағлубият қайд этган. АГМКнинг Ўзбекистон кубогидаги тўплар нисбати қуйидаги кўринишда: 62-63.\n"Локомотив"га қарши ўйин ҳақидаги яна бир қизиқ жиҳат, жорий мавсумдаги учта ўйин АГМК жамоаси учун бегона майдонда ўтмоқда. Чемпионат доирасидаги биринчи давра ўйини нейтрал майдонда ўтганди, иккинчи даврада эса "Локомотив" ўйингоҳида меҳмон бўлган АГМК кубок баҳсида ҳам эртага ушбу стадионга боради.\nУчрашув бугун соат 14:00да бошланади. Ғолиб Ўзбекистон кубогидаги юришини давом эттириб, чорак финалга йўлланма олади.\n"Локомотив" — АГМК (14:00)\nҲакамлар: Акобирхўжа Шукуруллаев, Сардор Нишонбоев, Аваз Абдуллаев, Аҳмаджон Эргашев


Ишлаб чиқаришни жадаллаштириш орқали иқтисодий хавфсизликни ошириш - Parstoday\nИнқилобнинг иккинчи қадамида ишлаб чиқаришни жадаллаштириш (5-қисм) Экспорт маҳсулотлари ишлаб чиқаришни жадаллаштириш (6-боб)\nЯнвар 20, 2021 19:20 Asia/Tashkent\nШу сабабли 1399 йил Исломий Инқилоб Муаззам Раҳбари томонидан “Ишлаб чиқаришни жадаллаштириш йили” деб номланди.\nАйтиш жоизким, сўнгги йилларда Исломий Инқилоб Муаззам Раҳбари томонидан “Ишлаб чиқаришни ривожлантириш” ва “Ишлаб чиқаришни жадаллаштириш ” шиорлари билан кўпроқ урғу берилган муҳим масалалардан бири, иқтисодий ривожланиш учун барча ички имкониятлардан фойдаланиш йӯли билан ишлаб чиқариш инфратузилмасини ва иқтисодиётни иқтисодий босим, санкциялар ва таҳдидларга бардошли қилишдан иборат.\nУшбу стратегик мақсад контекстида "ишлаб чиқаришни жадаллаштириш" ни таъкидлаш Эрон иқтисодиётининг ишлаб чиқаришдаги ортда қолганлигини қоплаш кераклигини англатади. Шу нуқтаи назардан, жадаллаштириш кенг кўламларга эга ва миллий ишлаб чиқаришнинг ўсиб бораётган илмий-техникавий, саноат, инновацион салоҳиятидан тортиб, саноат товарлари ва қишлоқ хўжалиги маҳсулотларини максимал даражада ишлаб чиқаришга қадар бўлган барча қирраларини ўз ичига олади.\nУшбу масаланинг аҳамияти иқтисодий зарба билан курашишда муҳим рол ўйнайдиган иқтисодиёт ва ишлаб чиқаришнинг барқарорлигидадир. Масалан, 1393 йилда нефт нархининг пасайиши ва 1397 йилда иқтисодий санкцияларнинг қўлланилиши, ўтган йили коронавирус тарқалиши дан иборат учта оғир иқтисодий зарба иқтисодий заиф томонларни ҳамда ички кучли имкониятларни яққол намоён этди. Ушбу зарбаларнинг ҳар бири мамлакат иқтисодиёти ва хавфсизлигига зарар етказиши мумкин эди. Иқтисодиётда ишлаб чиқаришни кўпайтириш, бошқа жиҳатдан иқтисодий ўсиш ва савдо имкониятларидан фойдаланиш ва экспорт ҳажмини ошириш учун муҳимдир.\nБаъзи иқтисодчиларнинг, жумладан Адам Смитнинг фикрига кўра; Экспорт ҳар бир мамлакат иқтисодий ўсишининг муҳим омилларидан биридир. Ушбу иқтисодчилар гуруҳи мамлакат экспорти ошганда унинг таъсири тобора ички иқтисодиётнинг ўсишига олиб келади, деб ҳисоблайдилар.\nЭкспортнинг муваффақияти мамлакатнинг қиёсий устунлиги ва рақобатчиларга қараганда арзонроқ нархларда маҳсулот ишлаб чиқариш ва экспорт қилиш қобилияти каби омилларга боғлиқ.\nОсиё қитъасида Хитой, Япония, Жанубий Корея, Малайзия ва Сингапур каби мамлакатлар юқори иқтисодий ўсишга эришдилар. Ушбу мамлакатларда экспорт ва иқтисодий ўсиш ўртасида чуқур боғлиқлик мавжуд. Тадқиқотлар шуни кўрсатадики, экспортни ривожлантириш сиёсати танлови билан бир қаторда иқтисодий сиёсат тўплами Шарқий Осиё мамлакатларида экспортни ва иқтисодий ўсишни осонлаштирди. Минтақанинг бу мамлакатлари биринчи навбатда макроиқтисодий муҳитдаги барқарорликни кун тартибига қўйиб, сўнгра экспортни рағбатлантириш сиёсатини амалга оширишди. Ташқи савдонинг нуфузли йўналишларидан бири нефтдан ташқари экспортни кучайтиришдир. Ягона маҳсулот ишлаб чиқарадиган, асосан, нефт экспорт қилинадиган мамлакатларда нефтдан ташқари экспорт, бу ялпи ички маҳсулотни диверсификация қилиш ва кўпайтиришга ёрдам берадиган соҳалардан бири ҳисобланади. Нефтдан ташқари экспорт, шунингдек, нефт экспорти билан таққослаганда, қисқа муддатли ва узоқ муддатли режалаштириш учун яхши асос яратиши мумкин.\nЭрон савдо ва транзит фаолияти соҳасида учта асосий қиёсий ва рақобатбардош устунликларга эга. Булар: Хилма-хил энергия манбалари; олтита халқаро коридор ва бешта минтақавий коридорларни бирлаштира оладиган транзит йӯналишлари; дунё тан олган туризм афзалликларидир . Эроннинг халқаро йўлакларига "Шимол-Жануб" йўлаги, ғарбий-шарқий туташувдаги "Ипак йўли" ва "Трасико" йўналиши каби йирик йўналишлар киради.\nМинтақавий йўлакларга Шарқий йӯналиш, Ашхобод тўрт томонлама битими (Ўзбекистон, Туркманистон, Эрон, Уммон), ЕCО Transport Corridors, ИТИ Corridor (Istanbul, Теҳрон, Islamabad), КТАИ Corridor (Қирғизистон, Тожикистон, Афғонистон, Эрон) киради. ).\nУшбу алоқа йўналишлари орасида Эрон иқтисодий ўсишининг ўрни ва омилини кучайтирадиган энг муҳим халқаро йўлак - бу шимол-жануб йўлагидир. Шимол-жануб коридорида Россия камида тўққиз мамлакат билан қарийб 68 миллиард долларни ташкил этадиган миқдорда товар айирбошлаши мумкин. Бу Эрондаги Шимол-Жануб коридорининг аҳамиятини оширадиган яна бир омилдир. Шимол-жануб коридори орқали Эрон Россия ва бошқа тўққиз мамлакат ўртасида воситачилик алоқасини ӯрнатади. Бу эса иқтисодий фаолият, инвестициялар ва экспорт учун ишлаб чиқаришда муҳим устунликдир. Дарҳақиқат, Эрон 15 та қўшниси билан ва ўзига хос стратегик ва геосиёсий, геоиқтисодий мавқеи туфайли ички бизнес муҳитини ҳар хил транспорт коридорлари, шу жумладан темир йўл, автомобил ва ҳаво йўлларига асосланган ҳолда ривожлантириши мумкин.\nОртга назар ташлайдиган бўлсак, сўнгги тўрт ӯнйилликда нефт ва нефт маҳсулотлари экспорти Эрон иқтисодиётида ЯИМ таркибида муҳим рол ўйнаган. Энди нефт экспорти турли сабабларга кўра сезиларли даражада камайди, жумладан санкциялар ёки ўзгарувчан нефт нархи сабабли; Нефтдан ташқари экспортни алмаштириш нефтга боғлиқ иқтисодиётдан узоқлашиш учун олтин имкониятга айланди. Асосан нефтга қарам бӯлган , монопол иқтисодиётдаги, нефтдан ташқари экспорт, савдо ва мамлакат иқтисодиётини диверсификациялашга ҳисса қўшиши мумкин бўлган тармоқлардан биридир. Эронда ҳам нефтдан ташқари товарларни экспорт қилиш учун жуда кўп имкониятлар мавжуд ва ҳатто тўсиқлар мавжуд бўлса ҳам, нефтдан ташқари экспортни сезиларли даражада ошириш мумкин.\nНефтдан ташқари экспортнинг кенгайиши экспорт қилинадиган маҳсулотларнинг рақобатбардошлигини оширади. Бу, албатта, ушбу соҳада фаол рақобатчилар мавжудлигидан келиб чиқади ва шу муносабат билан нефтдан ташқари экспорт валюта келтиришидан ташқари маҳсулот сифатини ошириши ҳам мумкин.\nИнновациялар, янги технологиялардан фойдаланиш ва экспорт қилинадиган маҳсулотларнинг сифатини ошириш ва таннархини пасайтириш зарур. Шу сабабли, нефтдан ташқари экспортни кучайтириш учун қиёсий устунликка эга бўлган соҳаларга, айниқса, билимга асосланган маҳсулотларга устувор аҳамият берадиган соҳаларга зарур кўмак етказилиши керак.\nУшбу жараёнда 1399 йилнинг “Ишлаб чиқаришни жадаллаштириш йили” деб номланиши, коронавирус эпидемияси ва санкциялар сабаб бўлган муаммоларга қарамай, иқтисодиёт тармоқлари улушини ошириш учун қимматли имконият яратди. Бу экспортни ривожлантириши ва ташқи босимга қарши иқтисодиётни кучайтириши мумкин бўлган иқтисодий ўсишга йўналтирилган ҳаракатдир.\nЭрон давлати Ғарб расмийларининг ядровий келишув хусусидаи мантиқсиз сўзларига аксиламал кўрсатди\nМРБ директори номзоди: Хитой АҚШнинг даҳшатли душмандир\nЭрон давлати Евроосиё билан товар айирбошлаш учун 30 миллиард доларлик потенсиалга эгадир\nМаъраб амалиёти; Яман урушидаги муҳим тўқнашув\nҒарб разветкасининг Россиянинг тиббиётдаги ютуқларига путур етказаётгани танқид қилинди\nVideo | Қўшма Штатларда 13 ёшли болани шафқатсизларча ҳибсга олиш лаҳзаси (видео)\nТожикистонни 4,1 балли зилзила ларзага келтирди\nGallery | Қишнинг сўнгги кунларида Тошкентда ёғган қор (фотожамланма)\nAudio | Ло фато илло Али (аудио)